MPT cari kaedah selesai isu longgokan tayar terpakai

TAWAU, 26 Feb – Majlis Perbandaran Tawau (MPT) akan mencari kaedah bagi menyelesaikan isu longgokan tayar terpakai di kawasan premis menjual tayar di daerah ini.

Presiden MPT, Alijus Sipil berkata pertama pihaknya akan memanggil jabatan berkaitan untuk meminta pandangan sebelum melakukan pelupusan di tapak pembuangan sampah.

“Kita memang ada peruntukan sebahagian tapak pelupusan sampah untuk melupuskan tayar terpakai ini tetapi kena ambil kira jika kita bakar akan menyebabkan kebakaran lebih besar dan impaknya kepada alam sekitar.

Jika kita buang sahaja begitu di tapak pelupusan sampah ianya akan menyebabkan air bertakung dan menjadi pembiakan nyamuk sebab itu kita akan minta pandangan Jabatan Kesihatan” katanya di sini, hari ini.

Pembantu Menteri Di Jabatan Ketua Menteri Sabah merangkap Anggota Dewan Undangan Negeri Sri Tanjong, Datuk Jimmy Wong Tze Phin, minggu lepas menyarankan kepada MPT agar menyediakan satu tapak khas pelupusan tayar terpakai di daerah ini.

Saranan ADUN Seri Tanjung itu ekoran rungutan penjual tayar yang tidak mempunyai ruang untuk penyimpanan tayar terpakai di premis mereka sehingga mendatangkan pelbagai masalah.

Dalam pada itu, Alijus berkata antara kaedah lain yang difikirkan adalah menimbus tayar-tayar terpakai berkenaan dengan tanah selain itu bekerjasama dengan sebuah syarikat yang berminat untuk membuka kilang membeli tayar terpakai.

“Ada satu syarikat berminat membuka kilang tetapi bukan di Tawau dan berminat untuk mengumpul tayar dan jika itu menjadi kenyataan maka ini adalah penyelesaian jangka panjang isu ini”

Di Tawau katanya, terdapat satu syarikat dilantik Kementerian Perumahan dan Kerajaan Tempatan (KPKT) Sabah untuk mengumpul tayar terpakai tetapi untuk tayar kenderaan milik kerajaan sahaja.

“Kita juga harap syarikat ini akan memperluaskan penerimaan tayar terpakai ini bukan hanya kenderaan milik kerajaan tetapi juga untuk kenderaan swasta,” katanya lagi.


Status PKP Aidilfitri Diumum Esok

LUMUT: Status Perintah Kawalan Pergerakan (PKP) sempena perayaan Aidilfitri akan diumumkan esok, kata Menteri Kanan (Keselamatan), Datuk Seri Ismail Sabri Yaakob.

“Semua pihak diminta bersabar. Esok saya akan umum status PKP. Kalau saya umum hari ini, tidak jadi esoklah,” katanya ketika ditanya mengenai status PKP berkenaan termasuk kebenaran rentas negeri dan daerah sewaktu perayaan hari raya Aidilfitri.

Ismail Sabri yang juga Menteri Pertahanan berkata demikian selepas melakukan lawatan kerja ke Pangkalan Tentera Laut Diraja Malaysia (TLDM) Lumut hari ini.

Sebelum ini, enam negeri kekal dengan pelaksanaan Perintah Kawalan Pergerakan Bersyarat (PKPB) selama dua minggu mulai 15 hingga 28 April ini membabitkan Selangor, Wilayah Persekutuan Kuala Lumpur, Johor, Pulau Pinang, Kelantan dan Sarawak.

Sepuluh negeri lagi kekal dengan pelaksanaan PKP Pemulihan (PKPP), juga untuk tempoh yang sama dengan enam negeri PKPB, yang berakhir 28 April 2021.

Terdahulu dalam lawatannya, Ismail Sabri sempat merasmikan kiosk petrol mini, Portable Cabin System, bagi memudahkan anggota tentera mendapatkan petrol dalam kem tanpa perlu keluar ke pekan Lumut dan idea ini akan diperluaskan ke kem di seluruh negara.

Beliau juga sempat melawat dua anggota tentera laut, Bintara Asrul Nizam Ahmad,36, dan Bintara Nor Zaharin Rosland, 39 yang diserang strok ketika bertugas sambil berharap kebajikan petugas terus dibela ketika dan selepas perkhidmatan. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kelar Leher Rakan Sampai Mati, Buruh Ke Tali Gantung

TAWAU: Seorang buruh warga Filipina dijatuhi hukuman gantung sampai mati oleh Mahkamah Tinggi di sini, hari ini, kerana membunuh rakannya dengan mengelar leher lelaki terbabit sehingga hampir putus, tiga tahun lalu.

Hakim Dr Lim Hock Leng membuat keputusan itu selepas tertuduh, Robin Radjani Saih, 49, didapati bersalah terhadap pertuduhan mengikut Seksyen 302 Kanun Keseksaan (KK) kerana membunuh.

Dalam penghakimannya, Hock Leng berkata, mahkamah berpendapat pihak pendakwaan telah membuktikan elemen pembunuhan melangkaui keraguan munasabah dan oleh itu tertuduh dijatuhi hukuman gantung sampai mati.

Sejurus mendengar hukuman itu, tertuduh kelihatan tenang sambil berdiam diri namun sesekali menundukkan wajahnya ke lantai.

Pendakwaan dilakukan Timbalan Pendakwa Raya, Mohammed Ali Imran manakala tertuduh diwakili peguam, Darmin Achok.

Tertuduh yang bekerja sebagai buruh mengangkat baja didapati bersalah membunuh Fazrin Ibrahim, 30, di kawasan simpang masuk Taman Warisan 4, Lahad Datu, antara jam 1.20 hingga 1.40 petang pada 24 April 2018 yang didakwa berpunca daripada masalah hutang.

Sembilan saksi pendakwaan dipanggil sepanjang kes itu dibicarakan.

Pada 24 April 2018, akhbar ini melaporkan seorang lelaki maut dalam keadaan mengerikan apabila leher hampir putus akibat ditetak kenalannya menggunakan parang ‘barong’. – BH Online


Polis Tawau Rampas 253.6 Gram Syabu Bernilai RM22,500

Tawau, 18 OKTOBER 2018 – Bertindak atas maklumat awam, sepasukan anggota Polis dari Bahagian Siasatan Jenayah Narkotik IPD Tawau dan Polis Gerakan Am BN17 yang diketuai oleh Insp Syed Muhammad Iqbal Bin Syed Yassin telah membuat serbuan di sebuah rumah tidak bernombor di kawasan Kampung Mangga, Kalabakan.

Ketika tiba di sebuah rumah tidak bernombor tersebut, seorang lelaki yang sedang berada di ruang tamu kelihatan mencurigakan dan ingin melarikan diri setelah mengetahui pihak polis membuat serbuan dirumahnya. Sedikit pergelutan di antara pihak polis dengan suspek telah berlaku.

Pemeriksaan lanjut di ruang tamu tersebut telah menjumpai satu bungkusan plastik warna merah di atas meja di ruang tamu rumah. Bungkusan plastik tersebut di dalamnya terdapat 5 paket plastik lutsinar yang berisi bahan ketulan hablur jernih disyaki dadah jenis syabu dianggarkan sebanyak 247.5 gram dengan anggaran harga RM 25,000.00.

Selain itu, terdapat peralatan untuk membungkus dadah jenis syabu. Setelah dibuat ujian air kencing, suspek juga positif dadah jenis Methamphetamine dan dibawa balik ke IPD Tawau untuk tindakan lanjut. Kes akan disiasat dibawah seksyen 39B Akta Dadah Berbahaya1952 dan Seksyen 15(1)(a) Akta Dadah Berbahaya 1952.

Dalam masa yang sama di kawasan berasingan, satu operasi ronda cegah jenayah juga turut dilakukan oleh sepasukan polis dari Strike Team IPD Tawau yang diketuai oleh Insp Muis Bin Mursalam di kawasan bandar Tawau.

Setibanya di Pusat Transformasi Bandar ( UTC ) Tawau, kelihatan sebuah kenderaan yang mencurigakan diletak berhampiran kawasan tersebut. Insp Muis bersama anggota polis yang bertugas memeriksa kenderaan tersebut yang dinaiki oleh 2 lelaki dan 01 orang perempuan. Setelah memperkenalkan diri sebagai pegawai polis, pemeriksaan tubuh badan terhadap ketiga-tiga suspek tidak menjumpai apa-apa barang salah.

Pemeriksaan lanjut didalam kereta tersebut telah menjumpai 1 beg plastik warna hijau yg bertulis “watson” dari bahagian tengah diantara tempat duduk pemandu dan penumpang hadapan dimana didalamnya terdapat 5 paket plastik lutsinar yang berisi bahan hablur jernih disyaki dadah jenis syabu dengan angaran berat 253.6 gram berharga RM22,500.00.

Kesemua suspek dibawa balik ke IPD Tawau untuk tindakan lanjut. Saringan ujian air kencing suspek adalah negataif dan 2 orang daripadanya mempunyai rekod jenayah yang lampau. Kes akan disiasat dibawah seksyen 39B Akta Dadah Berbahaya1952.

YDH ACP Fadil bin Haji Marsus #fadilfireblade mengucapkan syabas dan tahniah kepada yang terlibat mengempur dan membanteras jenayah dadah ini. Diharap dengan adanya operasi besar – besaran sebegini, Daerah Tawau akan bebas dari najis dadah serta kekal sebagai bandar yang aman dan sejahtera.

Sumber : FACEBOOK POLIS DAERAH TAWAU


Slogan ‘Sabah Untuk Sabahan’ Tidak Bantu Sabah

KOTA KINABALU: Parti Bersatu Sabah (PBS) menyifatkan slogan ‘Sabah untuk Sabahan’ yang dilaungkan Parti Warisan Sabah (WARISAN) tidak menyumbang kepada masalah ekonomi dan pengangguran kronik di negeri ini.

Naib Presiden PBS, Datuk Dr Joachim Gunsalam, dalam satu kenyataan hari ini berkata pertumbuhan ekonomi di Sabah terbantut ketika WARISAN masih menerajui kerajaan negeri.

“Laporan terkini daripada Jabatan Perangkaan menunjukkan pertumbuhan ekonomi Sabah berada dalam tahap rendah dan sudah tentu ini akan menjadi masalah kepada rakyat di mana mereka berterusan memiliki wang yang sedikit untuk dibelanjakan disebabkan kemelesetan ekonomi.

“Tiga lalu lalu, Sabah menikmati antara tempoh ekonomi terbaik disebabkan kestabilan politik, pengurusan yang bijak oleh kerajaan Barisan Nasional (BN) dan juga pemimpin yang berkebolehan serta berpengalaman.

“Namun hari ini, selepas dua tahun berkuasa, kerajaan negeri masih tidak mempunyai hala tuju jelas selain klise yang berterusan oleh Datuk Seri Shafie Apdal selaku Ketua Menteri untuk membasmi kemiskinan sebagai ‘hala tuju’ baharu di negeri ini,” katanya.

Dalam kenyataan media itu, beliau turut berkata ia berbeza di bawah kepimpinan BN sebelumnya yang mana Sabah mengalami perkembangan pesat yang memuncak sehingga mencatatkan pertumbuhan Keluaran Dalam Negeri Kasar (KDNK) sebanyak 8.2 peratus, peratus tertinggi di negara ini pada tahun 2017.

Joachim juga turut berkata walaupun WARISAN mempunyai hubungan erat dengan Pakatan Harapan (PH) yang ketika itu masih sebuah Kerajaan Persekutuan, ia tidak menyumbang dalam peningkatan ekonomi Sabah.

“Lebih penting lagi, rakyat Sabah harus mempertimbangkan hakikat bahawa walaupun hubungannya erat dengan PH sebagai kerajaan persekutuan ketika itu, Shafie masih gagal meningkatkan ekonomi Sabah.

“Perlu diberi perhatian bahawa penurunan berterusan dalam pertumbuhan ekonomi Sabah berlaku pada masa yang dianggap sebagai masa yang baik ketika WARISAN menikmati hubungan baik dengan PH.

“Sekarang ia (Sabah) bertentangan dengan pemerintah pusat yang dipimpin oleh Perikatan Nasional (PN). Dijangkakan Sabah akan terus menderita dan mencatat pertumbuhan ekonomi yang negatif pada tahun yang akan datang.

“Ini bermakna, rakyat akan terus kehilangan pekerjaan dan berterusan memiliki wang yang sedikit di dalam poket mereka. Ini akan menjadi lebih sukar buat Shafie untuk mencapai klise ‘membasmi kemiskinan’ itu,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


JPJ & PDRM Sabah Diminta Pantau Lori Bawa Muatan Lebih Elak Jalan Rosak

SANDAKAN: Jabatan Pengangkutan Jalan (JPJ) dan Polis Diraja Malaysia (PDRM) diminta supaya sentiasa memantau lori yang membawa muatan melebihi had bagi mengelak jalan raya rosak di negeri ini.

Presiden Gerakan pertubuhan bukan kerajaan (NGO), Datuk Fadli Fathullah berkata, pihaknya sudah melakukan tinjauan bermula dari Kota Kinabalu ke Sandakan dan mendapati banyak laluan yang rosak.

Katanya, jalan itu sudah pun dilaporkan rosak kepada pihak Jabatan Kerja Raya (JKR) dan perkara itu turut diambil maklum oleh jabatan berkenaan untuk tindakan segera dengan menampal jalan yang rosak untuk sementara waktu.

“Bagaimanapun, memandangkan keadaan cuaca yang masih hujan menyebabkan kerja menambah baik jalan terbabit tidak dapat dilaksanakan ketika ini.

“Disebabkan keadaan itu, jalan dari Telupid ke Sandakan kembali rosak dan JKR sentiasa memantau jalan itu untuk di tampal dengan segera,” katanya dalam satu kenyataan di sini, hari ini.

Tambah Fadli lagi, pihak berkuasa juga harus memainkan peranan untuk memantau sebarang aktiviti terutama membabitkan pengangkutan berat di laluan terbabit.

“Kita menyarankan kepada JPS dan PDRM untuk memantau segala aktiviti pengangkutan besar seperti lori membawa muatan kelapa sawit dan kayu balak supaya tidak membawa muatan lebih daripada yang dihadkan.

“Ini juga merupakan antara punca kerosakkan jalan bertambah lebih seriusjika perkara ini tidak di pantau,” katanya.

Sehubungan itu, Fadli sebagai wakil NGO memohon pihak jabatan berkaitan mengambil langkah dengan memantau segala aktiviti ini terbabit. – Asiatimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Positif Covid-19, Timbalan Pengarah Hospital Tawau Diasingkan Wad, Bukan Kritikal

TAWAU: Pejabat Kesihatan Kawasan Tawau menafikan Timbalan Pengarah Hospital Tawau Dr Azman Ibrahim berada dalam keadaan kritikal selepas didakwa dimasukan ke wad Unit Rawatan Rapi (ICU) di hospital berkenaan.

Pegawai Kesihatan Kawasan Tawau Dr G Navindran berkata demikian ketika dihubungi, di sini, hari ini

“Memang beliau (Azman) dirawat di wad ICU.

“Namun, itu bukan bermakna beliau kritikal seperti dakwaan segelintir pihak, sebaliknya hanya diasingkan daripada pesakit lain,” katanya.

Menurut Navindran, tujuan pengasingan itu dilakukan bagi memudahkan urusan rawatan lebih rapi memandangkan Azman diperlukan untuk operasi rawatan Covid-19 di daerah ini.

Terdahulu, tular berita di laman sosial Facebook mengatakan Azman dimasukkan di wad ICU akibat Covid-19 sehingga menimbulkan kekeliruan orang ramai yang beranggapan beliau kritikal.

Semalam, Borneo Today melaporkan Azman mengesahkan dirinya positif virus berkenaan sejak kelmarin dan kini sedang menjalani rawatan di Hospital Tawau.

Azman antara dua petugas hospital di Sabah  yang disahkan positif Covid-19.

Ketua Pengarah Kesihatan, Datuk Dr Hisham Abdullah dalam satu kenyataan berkata,  sehingga pagi semalam, 80 petugas kesihatan KKM disahkan positif Covid-19.

Katanya, berdasarkan siasatan punca jangkitan semua anggota kesihatan ini bukan disebabkan oleh pengendalian pesakit di fasiliti kesihatan KKM.


3 Cedera Parah Kenderaan Jatuh Gaung 10 Meter Di Kiulu

TUARAN: Tiga cedera parah, manakala seorang lagi cedera ringan selepas pacuan empat roda dinaiki mereka terbabas ke dalam gaung setinggi 10 meter berhampiran Bayaon, Kampung Rangalau Baru, Kiulu, di sini, malam tadi.

Ketua Balai Bomba dan Penyelamat (BBP) Daerah Tuaran, Abdul Qawie Abdul Gapar, berkata pihaknya menerima panggilan berhubung kejadian itu jam 11.57 malam.

Katanya, sepasukan enam anggota dikejarkan ke lokasi kejadian bersama sebuah jentera dan kenderaan utiliti Unit Bantuan Perkhidmatan Kecemasan (EMRS).

“Sejurus anggota tiba, keempat-empat mangsa berusia 12 hingga 44 tahun itu sudah dikeluarkan oleh pekerja pembinaan jalan raya dan orang awam.

“Tiga mangsa yang cedera parah dan seorang cedera ringan diberikan rawatan awal oleh pasukan bomba sebelum dihantar ke Hospital Tuaran menggunakan EMRS dan ambulans,” katanya dihubungi hari ini.

Abdul Qawie berkata, pihaknya kemudian menjalankan pemeriksaan di sekitar lokasi kejadian dan pacuan empat roda jenis Toyota Hilux itu.

“Operasi ditamatkan jam 12.55 tengah malam,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Warga Filipina Berdepan Hukuman Gantung Sampai Mati

KOTA KINABALU: Seorang lelaki warga Filipina berdepan hukuman gantung sampai mati selepas ditahan bersama dadah jenis syabu seberat 50.15 gram di kawasan parkir Sabah Port, di sini semalam.

Dalam kejadian 3.25 petang itu, suspek berusia 31 tahun dikesan berada di dalam kereta jenis Proton Waja dalam keadaan mencurigakan sebelum ditahan sepasukan polis.

Ketua Polis Daerah Kota Kinabalu, Asisten Komisioner Habibi Majinji berkata hasil pemeriksaan di dalam kereta yang dinaiki suspek menemui satu peket plastik berisi ketulan hablur jernih disyaki dadah jenis syabu yang disorok dibawah tempat duduk pemandu.

“Suspek dan barang rampasan dadah syabu seberat 50.15 gram bernilai RM7,523 dibawa ke Ibu Pejabat Polis Daerah (IPD) Kota Kinabalu untuk membantu siasatan.

“Siasatan diteruskan bagi mengenalpasti dan mengambil tindakan ke atas ahli sindiket pengedaran dadah yang wujud di kawasan berkenaan,” katanya menerusi kenyataan media, hari ini.

Habibi berkata suspek warga Filipina direman selama tujuh hari bermula hari ini.

“Kes disiasat mengikut Seksyen 39B Akta Dadah Berbahaya (ADB) 1952 yang memperuntukan hukuman gantung sampai mati jika sabit kesalahan dan Seksyen 7 ADB FOP 1988 bagi sitaan.

“Kejayaan tangkapan ini adalah berdasarkan maklumat risikan dan maklumat awam ke atas sarang-sarang penagih dadah bagi memastikan kegiatan penyalahgunaan dan pengedaran dadah dapat dibendung sepenuhnya,” katanya.


Sejuta bantah Jokowi menang

JAKARTA: Kira-kira sejuta penyokong Prabowo Subianto yang tewas pilihan raya presiden Indonesia merancang mengadakan perhimpunan besar-besaran di jalan raya bagi membantah keputusan pilihan raya itu selepas Presiden Joko Widodo (Jokowi) diisytiharkan menang semalam.

Anak perempuan bekas diktator, Suharto dan presiden pertama Indonesia, Sukarno, serta beberapa parti pembangkang menyeru bantahan besar-besaran selama dua hari bermula semalam, bagi membantah keputusan pilihan raya pada April lalu.

Suruhan pilihan raya Indonesia membuat pengumuman mengejut keputusan pilihan raya pagi semalam, sehari lebih awal daripada tarikh sepatutnya bagi mengelak kekacauan.

Jokowi dan calon Naib Presiden, Ma’ruf Amin memperoleh 55.5 peratus undi berbanding Subianto dan calon Naib Presidennya, Sandiaga Uno hanya mendapat 44.5 peratus undi, hampir sama seperti keputusan kiraan tidak rasmi.

Daripada 154 juta pengundi seramai 85.6 peratus memilih Jokowi untuk berkuasa bagi penggal kedua.

Jokowi mendapat 85 juta undi namun menurut Prabowo, beliau percaya berlaku penipuan undi besar-besaran dan semalam, 800 penyokongnya memulakan bantahan.

Pemerhati bebas dan penganalisis berkata, pilihan raya itu berlangsung adil dan mengikut undang-undang.

Prabowo yang juga bekas jeneral tentera merancang mengambil tindakan undang-undang bagi membantah keputusan pilihan raya berkenaan.

Anak perempuan Sukarno, Rachmawati Sukarnoputri dan bekas isteri Probowo, Titiek Suharto yang juga anak perempuan Suharto, menyertai gerakkan yang turut disokong bekas jeneral tentera.

Penganjur gerakkan itu dikenali sebagai Kuasa Rakyat mendakwa lebih sejuta orang akan turun menyertai bantahan itu. – Agensi


Bayi Disahkan Positif Koronavirus 30 Jam Selepas Dilahirkan

BEIJING: Seorang bayi di Wuhan dilaporkan positif koronavirus hanya 30 jam selepas dia dilahirkan, sekali gus mencetuskan kebimbangan bahawa wabak itu boleh berjangkit ketika bayi di dalam rahim.

Menurut laporan penyiar CCTV, dua bayi telah dijangkiti wabak Wuhan dengan mangsa paling muda hanya berusia 30 jam.

“Ibu bayi baru lahir itu adalah pesakit yang disahkan dijangkiti koronavirus. Buat masa ini, tanda vital bayi stabil,” katanya.

Doktor kanan di jabatan neonatal di Hospital Kanak-Kanak Wuhan, Dr. Zeng Lingkong berkata, kes itu adalah isyarat bahawa semua harus prihatin mengenai kemungkinan laluan penyebaran baharu koronavirus.

“Wanita hamil perlu menjauhi pesakit yang dijangkiti,” katanya.

Difahamkan, Hospital Kanak-Kanak Wuhan telah mengasingkan kawasan untuk merawat wanita hamil dengan mereka yang disyaki. – Agensi


E-mel Bantu KPDNHEP Sandakan Pantau Ketat Edaran Minyak Masak Bersubsidi

SANDAKAN : Kementerian Perdagangan Dalam Negeri dan Hal Ehwal Pengguna (KPDNHEP) cawangan Sandakan memantau ketat proses pengedaran bekalan minyak masak bersubsidi paket satu kilogram (kg) bagi memastikan tiada penyelewengan dan sampai kepada golongan sasaran.

Ketua Pegawainya, Azdy Zukkry, berkata melalui inisiatif program Prihatin Keluarga Sandakan dilaksanakan sejak April lalu, pihaknya meminta supaya pemborong menghantar permohonan bagi mendapatkan bekalan menggunakan e-mel.

Katanya, selepas memberi kelulusan, pihaknya akan meminta pemborong membuat penghantaran di tempat sasaran dengan pegawainya turun ke tempat tersebut  untuk memantau pengagihannya termasuk memastikan ia dijual pada harga ditetapkan iaitu RM2.50 sepaket satu kg.

“Permohonan melalui e-mel membolehkan kami memeriksa bekalan diterima pemborong atau peruncit daripada peringkat kilang pembungkusan. Kaedah ini juga memudahkan kami menghantar bekalan cepat kepada kawasan yang memerlukan,” katanya kepada pemberita sempena program tersebut, di sini, hari ini.

Sejak pelancaran program tersebut, Azdy Zukkry berkata sebanyak 234.6 tan metrik minyak masak paket bersubsidi telah berjaya diedarkan di kawasan luar bandar di daerah Sandakan, Kinabatangan, Beluran dan Telupid.

Menurutnya,  selain memastikan pengguna di kawasan luar bandar menikmati manfaat subsidi kerajaan, program itu juga dilaksanakan bagi memastikan kawasan luar bandar tidak terputus bekalan barang keperluan seperti gula, tepung dan minyak masak. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


”Syukri Tak Puas Berbakti Pada Abah,” Ayah Aliff Shukri Meninggal Dunia

Bapa kepada usahawan kosmetik terkenal tanah air, Dato’ Sri Aliff Syukri bin Kamarzaman dilaporkan telah meninggal dunia sebentar tadi setelah dimasukkan ke hospital semalam.

Khabar sedih itu telah disahkan oleh setiausaha peribadi Aliff menerusi satu kenyataan yang dimuat naik di laman instagram rasmi beliau.

Assalammualaikum. Saya selaku setiusaha @muhdiqbalsanikepada Dato’ Sri Aliff Syukri bin Kamarzaman dengan ini ingin menyampaikan khabar sedih bahawa bapa kepada Dato Sri telah pun kembali kepada rahmatullah sebentar tadi. Marilah kita mendoakan arwah di tempat kan di kalangan orang orang yg beriman.. segala jadual bisnes atau apa sahaja boleh berurusan dengan saya..

Terdahulu, beberapa jam lepas Aliff sempat memuat naik satu video di instagramnya yang memaparkan bapanya, Kamarzaman, sedang mendapatkan rawatan di hospital. Situasi pilu itu ternyata mengundang rasa sebak ramai.

Rata-rata netizen dilihat sebelum itu membanjiri ruangan komen dengan mendoakan kesejahteraan bapanya. Moga segala urusan Aliff dipermudahkan dan arwah bapanya, Kamarzaman ditempatkan dalam kalangan orang beriman. Amin.

Doakan abah saya.. abah kena kuat saya tak puas berbakti pada abah. Syukri banyak dosa dengan abah.. Ya Allah….abah saya datang ke rumah kelmarin cakap sesak nafas dah hampir 2 minggu di kampung… .. Tak telefon tak apa terus dia datang…..lepas hantar ke hospital Dr cakap abah saya kena serangan jantung stage 3 dan Paru2 penuh air….

Doakan segalanya dipermudahkan dan abah saya kembali sihat dah 2minggu sakit katanya tapi dia kata ingat biasa2 je…..dia kalau boleh mmg tak nak susahkab anak tapi kadang2 sikap dia tu membahayakan nyawa dia senyap sahaja di kampung dan bila saya tngok pelik saya bawa terus gi cekup di hospital..dan trus masuk icu sy dah cuba buat yg terbaik….. kalau tak cepat mungkin akan jadi sebaliknya….doa yg terbaik…

Sumber : Instgram : aliffsyukriterlajaklaris / SiakapKeli


Lebuhraya Pan Borneo mampu disiapkan mengikut jadual

MIRI: Kementerian Kerja Raya (KKR) yakin projek pembinaan Lebuhraya Pan Borneo di Sarawak dapat disiapkan mengikut jadual, dalam tempoh tiga tahun lagi.

Menterinya, Baru Bian berkata, keyakinan itu berdasarkan tinjauannya yang mendapati pelaksanaan projek itu berjalan lancar termasuk pakej pertama menghubungkan Sematan ke Telok Melano sepanjang 33 Kilometer dijangka siap hujung tahun ini.

Beliau berkata, walaupun berlaku sedikit kelewatan di beberapa kawasan dari Telok Melano ke Miri, beliau yakin ia diatasi oleh Rakan Penyampai Projek (PDP), Lebuhraya Borneo Utara (LBU) Sdn Bhd.

“Hasil tinjauan sepanjang laluan projek itu, diakui memang ada berlaku sedikit kelewatan dengan dengan bulatan bertingkat di Serian mengalami kelewatan kira-kira enam peratus manakala di beberapa tempat lain di belakang jadual antara satu hingga dua peratus sahaja,” katanya.

Beliau berkata demikian dalam ucapan penutupan program FT Roadpedia anjuran Kementeriannya di sini, malam tadi

Program tiga hari itu yang disertai kira-kira 100 pengurusan kanan KKR dan LBU meninjau keseluruhan projek dari Kampung Telok Melano, penempatan penduduk yang terakhir di sebelah barat Sarawak ke Miri di utara negeri ini sejak Sabtu lalu.

Turut serta dalam tinjauan selama tiga hari bermula Sabtu lalu itu, Ketua Setiausaha Kementerian Kerja Raya, Datuk Seri Zohari Akob dan timbalannya, Datuk Abdul Razak Jaafar; Ketua Eksekutif CIDB, Datuk Ahmad Asri Abdul Hamid danSetiausaha Tetap Kementerian Pembangunan Industri dan Perdagangan Sarawak, Datuk Safri Zainuddin.

Rombongan terbabit memulakan tinjauan untuk melihat lebih dekat pembinaan laluan bertingkat di Batu 5 dan Batu 6, Jalan Kuching-Serian, Sabtu lalu sebelum meneruskan perjalanan ke Bau dan Sematan.

Mereka kemudiannya meninjau projek Sematan-Telok Melano yang kini sudah lebih 80 peratus siap dan dijangka dibuka secara rasmi kepada laluan kenderaan awam, Januari depan.

Pada Ahad, rombongan itu meneruskan perjalanan ke wilayah tengah Sarawak untuk meninjau perkembangan projek antaranya bulatan di Serian serta projek melebarkan Jambatan Durin di Sibu.

Rombongan itu kemudiannya meninjau laluan Sibu ke Miri dan mendapatkan gambaran lebih jelas perkembangan projek melebarkan Jambatan Tatau serta projek di persimpangan Nyabau ke Bakun di Bintulu.

Projek Lebuhraya Pan Borneo Sarawak sepanjang 786 Kilometer dilaksanakan dalam 11 pakej dengan lebih 100 jambatan dibina sepanjang laluan berkenaan.


Zahid Hamidi, Nik Abduh Antara 35 Ahli Parlimen Yang Disahkan Positif Covid-19

KUALA LUMPUR: Presiden UMNO, Datuk Seri Ahmad Zahid Hamidi yang juga Ahli Parlimen Bagan Datuk, dilaporkan antara 35 individu yang positif COVID-19.

Kesemua 35 individu berkenaan selain Ahli-Ahli Parlimen ialah petugas-petugas Parlimen yang menjalani ujian saringan pada Jumaat.

Portal Utusan Malaysia melaporkan sumber sebagai berkata, selain Zahid, yang turut dijangkiti COVID-19 ialah Ahli Parlimen Bachok, Nik Mohamad Abduh Nik Abdul Aziz.

Selain itu, portal berkenaan tersebut turut melaporkan terdapat Ahli Parlimen yang mempunyai kontrak rapat dengan mereka dan kini dipercayai sedang membuat ujian calitan.

Sementara itu, dimaklumkan, Timbalan Yang Dipertua Dewan Rakyat, Datuk Rashid Hasnon.

serta kesemua pegawainya adalah negatif COVID-19 selepas menjalani ujian, kata Pegawai Komunikasi Strategik beliau, Muhammad Afiq Mohd Hanif.

Terdahulu, tiga Ahli Parlimen didapati gagal dalam ujian saringan COVID-19 semalam.

Sumber memberitahu, empat orang lagi Ahli Parlimen disahkan kontak rapat.

Difahamkan ketujuh-tujuh Ahli Parlimen itu kini dilaporkan sedang menjalani kuarantin wajib. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Keselamatan Di Tawau, Sandakan Terkawal

SEMPORNA: Masyarakat di Sabah khususnya daerah Tawau dan Semporna diharap supaya tidak bimbang berikutan kenyataan bahawa kumpulan Daesh menjadikan kedua-dua daerah itu sebagai transit keluar atau masuk ke Selatan Filipina dan Myanmar.

Pesuruhjaya Polis Sabah, Datuk Omar Mammah berkata walaupun daerah itu dijadikan transit namun keadaan masih terkawal dan selamat memandangkan pihak penguatkuasa sentiasa perketatkan keselamatan di kedua-dua daerah itu.

“Saya berharap masyarakat di Sabah khususnya daerah Tawau dan Sandakan tidak bimbang kerana anggota kita sudah menjalankan tugas mereka untuk mengesan pengganas setiap masa.

“Dengan adanya Pasukan Petugas Khas (Task force), mereka mampu mengesan militan IS dan Daesh yang menggunakan Sabah sebagai transit,”.katanya ketika ditemui di Acara Sukan Laut dan Perarakan Lepa Cantik sempena Pesta Regatta Lepa Jubli Perak yang diadakan di Dataran Lepa, di sini hari ini.

Dalam pada itu, beliau berkata pihaknya akan sentiasa mengambil perhatian terhadap kedua-dua daerah berkenaan termasuk beberapa daerah lain di Pantai Timur Sabah.

“Beberapa tangkapan atau sindiket dadah terbesar kita sudah lakukan di daerah pantai timur seperti Sandakan, Semporna, Lahad Datu dan Tawau.

“Memang ada pasukan yang kita tempatkan untuk menangani IS dan Daesh termasuk sindiket dadah yang jadikan pantai timur sebagai tempat mereka menjalankan kegiatan mengedar ke seluruh tempat di Sabah dan negara luar,” katanya.

Khamis lalu, Ketua Polis Negara Tan Sri Mohamad Fuzi Harun menyatakan kumpulan Daesh kini menjadikan Tawau dan Sandakan sebagai transit untuk masuk ke Selatan Filipina serta Rakhine Myanmar.

Katanya, Daesh menjadikan kedua-dua kawasan itu sebagai lokasi baharu mereka di Asia Tenggara selepas kedudukan mereka tergugat dalam serangan tentera bersekutu di Iraq dan Syria.

Bagaimanapun, pihaknya sentiasa membuat pemantauan rapi berhubung isu ini dengan melakukan tangkapan terhadap individu yang masuk ke Selatan Filipina dari semasa ke semasa.

Kumpulan ini bukan sahaja daripada kalangan warga tempatan malah turut dilakukan warganegara Indonesia dan negara lain di sekitar Asia Tenggara. –SabahNewsToday


Mati kena duduk kekasih gemuk

PHILADELPHIA: Seorang wanita gemuk mengaku bersalah atas tuduhan membunuh teman lelakinya yang bertubuh kecil dengan duduk di atas dada mangsa hingga mati.

Mail Online melaporkan, Windi Thomas, 44, mengaku bersalah melakukan serangan hingga menyebabkan kematian Keeno Butler, 44, di rumah mereka di Eerie, Pennsylvania pada Mac tahun ini.

Peguamnya, Mark Del Duca memberitahu, dia memohon mahkamah mengurangkan hukuman penjara dari 20 hingga ke 40 tahun kepada 18 hingga 36 tahun kerana Windi membuat pengakuan bersalah.

Bagaimanapun, mahkamah menetapkan tarikh lain untuk menjatuhkan hukuman.

Menurut laporan media, Windi yang mempunyai berat melebihi 136 kilogram memberitahu polis, ketika kejadian dia sedang minum arak sebelum bertengkar dengan dengan kekasihnya.

Windi pada mulanya menyerang Butler dengan menikam tangan lelaki itu dengan pisau sebelum memukulnya dengan kaki meja.

Tidak cukup dengan itu, Windi bertindak duduk di atas dada Butler yang mempunyai berat 54 kilogram hingga mangsa mati.

Laporan bedah siasat menunjukkan kematian Butler adalah berpunca daripada tidak dapat bernafas akibat kecederaan pada leher dan dada. – Agensi


40,000 Kenderaan Diperiksa Setiap Hari SJR Di Sabah

KOTA KINABALU: Sebanyak 40,000 kereta diperiksa setiap hari di sekatan jalan raya (SJR) sepanjang pelaksanaan Perintah Kawalan Pergerakan (PKP) di Sabah.

Menteri Kerajaan Tempatan dan Perumahan merangkap Menteri Kewangan II Sabah, Datuk Masidi Manjun, berkata jumlah kenderaan yang diperiksa terbabit adalah dua kali ganda lebih banyak berbanding pelaksanaan PKP pertama tahun lepas.

“Sepanjang tempoh PKP yang dilaksanakan pada tahun lepas, jumlah kenderaan diperiksa di SJR adalah dalam kira-kira 20,000 hingga 25,000 kenderaan pada setiap hari.

“Walau bagaimanapun, jumlah itu meningkat kepada 35,000 hingga 40,000 kenderaan setiap hari pada PKP kali ini.

“Jumlah kenderaan yang diperiksa pada hujung minggu pula didapati, terus meningkat kepada 60,000 kenderaan sehari,” katanya dalam satu kenyataan media yang dikeluarkan, semalam.

Masidi berkata, peningkatan pergerakan dan jumlah kenderaan terbabit majoritinya, berpunca daripada pengguna jalan raya yang menyalahgunakan surat kebenaran merentas daerah.

“Peningkatan pergerakan kenderaan ini adalah disebabkan oleh penyalahgunaan surat kebenaran bertugas terutama golongan petugas dalam perkhidmatan perlu.

“Ini termasuk, menggunakan surat kebenaran bertugas harian untuk balik kampung dan sebagainya,” katanya.

Beliau berkata, Polis Diraja Malaysia (PDRM) mendapati pergerakan kenderaan khususnya di Kota Kinabalu pada hujung minggu adalah disebabkan Kota Kinabalu, Penampang dan Putatan digabungkan sebagai satu daerah.

Semalam, Sabah mencatatkan 263 kes positif baharu COVID-19, menjadikan jumlah kumulatif sebanyak 48,570 kes.

Dua kes kematian direkodkan, masing-masing membabitkan daerah Kudat dan Sandakan. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ingkar PKP, Pusat Hiburan Di Penampang Diserbu Kali Kedua

PENAMPANG: Biarpun pernah diserbu April lalu kerana ingkar Perintah Kawalan Pergerakan (PKP), sebuah pusat karaoke di Towering, di Penampang, tidak serik sekali gus mengulangi kesalahan sama dalam tempoh sebulan, semalam.

Pada serbuan 12.05 tengah malam itu, polis menahan 10 individu termasuk empat wanita yang sedang berhibur.

Ketua Polis Daerah Penampang, Deputi Superintendan Mohd Haris Ibrahim berkata, ketika sepasukan, anggota Ibu Pejabat Polis Daerah (IPD) Penampang menjalankan tugas rondaan pemantauan Perintah Kawalan Pergerakan Bersyarat (PKPB) terdengar bunyi bising dari sebuah premis.

“Semua mereka yang ditahan berusia antara 18 hingga 37 tahun dan dibawa ke IPD Penampang,” katanya dalam kenyataan media, hari ini.

Mohd Haris berkata, pemeriksaan lanjut mendapati pusat karaoke berkenaan tidak mempunyai lesen perniagaan dan lesen hiburan.

“Sebelum ini, pusat karaoke itu juga pernah diserbu pada 7 April lalu kerana ingkar PKP dan penjaga premis serta tiga pengunjung ditahan.

“Kes disiasat mengikut Seksyen 3 Ordinan Hiburan Awam 1958 iaitu menjalankan operasi premis hiburan tanpa lesen dan Peraturan 3 Peraturan-Peraturan Pencegahan Dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) 2020,” katanya.- Harian Metro

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


7,373 Kes Baharu Covid-19 Hari Ini

PUTRAJAYA: Kementerian Kesihatan Malaysia (KKM) melaporkan 7,373 kes baharu positif Covid-19 pada Ahad.

Ketua Pengarah Kesihatan, Tan Sri Dr Noor Hisham Abdullah berkata, keseluruhan kes positif sejak wabak Covid-19 melanda negara adalah 2,339,594 kes.


COVID-19: 5,298 Kes Positif Baharu, 14 Kematian Dicatatkan Hari Ini

PUTRAJAYA: Sebanyak 5,298 kes jangkitan Covid-19 dicatatkan hari ini sekaligus menjadikan jumlah kes positif di Malaysia adalah sebanyak 214,959 setakat Ahad (31 Januari 2020), jam 12 tengahari.

Menurut perkongsian terkini Kementerian Kesihatan Malaysia (KKM), oleh itu jumlah kes aktif dengan kebolehjangkitan Covid-19 adalah sebanyak 48,150 kes.

Daripada 5,298 kes baharu pada hari ini, tiga (3) kes merupakan kes import manakala penularan dalam negara pula adalah sebanyak 5,295 kes.

Selangor melaporkan kes harian baharu tertinggi iaitu sebanyak 2,460 kes diikuti Johor 1,020 kes, Kuala Lumpur 783 kes, Sabah 298 kes dan lain-lain.

Pesakit yang sembuh pada hari ini adalah sebanyak 4,522 kes sekaligus menjadikan jumlah keseluruhan pesakit Covid-19 yang pulih sepenuhnya adalah seramai 166,049 kes.

Sehingga kini, terdapat 313 kes positif Covid-19 yang sedang dirawat di Unit Rawatan Rapi (ICU), di mana 127 kes memerlukan alat bantuan pernafasan.

Manakala, dukacita dimaklumkan terdapat pertambahan 14 kes kematian Covid-19 pada hari ini, menjadikan jumlah kumulatif kes kematian Covid-19 di Malaysia adalah sebanyak 760 kes.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bayi Selamat Dilahirkan, Siti Sarah Masih Kritikal Di ICU

KUALA LUMPUR: Penyanyi Siti Sarah yang kini berada dalam keadaan kritikal di Unit Rawatan Rapi (ICU) Hospital Universiti Kebangsaan Malaysia (HUKM), di sini, selamat melahirkan bayi lelaki kira-kira jam 5 petang tadi.

Pengurusnya, Nana Mohamad Rom bagaimanapun memaklumkan keadaan Siti Sarah masih belum stabil.

“Untuk makluman Sarah melahirkan bayi lelaki kira-kira jam 5 petang tadi. Walau bagaimanapun keadaan Sarah masih belum sedar. Mohon doa semua untuk dipermudahkan segala urusan,” katanya.

Terdahulu, Harian Metro melaporkan Siti Sarah dimasukkan ke ICU HUKM akibat tahap oksigen tidak stabil, pada pagi, hari ini.

Sebelumnya, dilaporkan penyanyi lagu Kesetiaan itu yang kini sarat hamil lapan bulan dikejarkan ke hospital sama berikutan tahap oksigen yang semakin menurun, kelmarin.

Difahamkan, Siti Sarah sepatutnya memotong gelang kuarantin pada hari sama, sebelum mengalami batuk.

Siti Sarah sekeluarga disahkan positif Covid-19 sejak 25 Julai lalu selepas mereka menjalani ujian saringan apabila pembantu rumah disahkan positif wabak itu.

Pasangan itu berkahwin pada 2011 dan memiliki tiga cahaya mata iaitu Uwais Alqarni, 10, Dzahira Talita Zahra, 8, dan Ariq Matin, 6. – HMetro


Semua Ahli Parlimen UMNO, PAS Sokong Penuh Muhyiddin Kekal PM

KUALA LUMPUR: Semua Ahli Parlimen UMNO dan PAS akan memberikan sokongan penuh kepada Tan Sri Muhyiddin Yassin untuk kekal mentadbir negara sebagai Perdana Menteri.

Dalam satu kenyataan bersama, hari ini, Setiausaha Agung UMNO, Tan Sri Annuar Musa, dan Setiausaha Agung PAS, Datuk Takiyuddin Hassan, menjelaskan bahawa pendirian itu selaras keputusan Muafakat Nasional untuk menyokong kepemimpinan Muhyiddin.

Katanya, keputusan itu dicapai secara sepakat oleh Muafakat Nasional dalam satu mesyuarat khas pucuk pimpinan yang dihadiri Presiden, Timbalan Presiden, Naib Presiden dan Setiausaha Agung kedua-dua parti.

“Muafakat Nasional sepakat memberi sokongan tidak berbelah bahagi kepada pimpinan Perdana Menteri, Tan Sri Muhyiddin Yassin.

“Selari dengan keputusan itu, semua Ahli Parlimen UMNO dan PAS memberi sokongan penuh kepada Tan Sri Muhyiddin Yassin sebagai Perdana Menteri Malaysia,” menurut kenyataan itu.

Isu sokongan kepada Muhyiddin sebagai Perdana Menteri kembali diperkatakan selepas Speaker Dewan Rakyat, Tan Sri Mohamad Ariff Md Yusof, memaklumkan menerima usul undi tidak percaya terhadap Ahli Parlimen Pagoh itu, Jumaat lalu.

Usul itu dikemukakan oleh bekas Perdana Menteri yang juga Ahli Parlimen Langkawi, Tun Dr Mahathir Mohamad, pada 4 Mei lalu bawah Peraturan Mesyuarat 26(1) dibaca bersama Peraturan Mesyuarat 27(3).

Semalam, Mohamad Ariff memaklumkan, Dewan Rakyat tidak bersidang selepas titah ucapan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, pada majlis perasmian mesyuarat pertama, penggal ketiga, Parlimen ke-14, Isnin ini.

Beliau menjelaskan, kerajaan memutuskan perkara itu berikutan penularan wabak COVID-19 di negara ini masih belum reda sepenuhnya.-BH Online


Tiada tanda berlaku kekurangan bahan api di Kota Kinabalu

KOTA KINABALU: Bekalan bahan api di stesen minyak sekitar bandar raya ini mencukupi dan dijamin beroperasi setiap hari.

Tinjauan di beberapa stesen minyak menunjukkan tidak berlaku penutupan operasi atau stesen minyak tidak menjual bahan api menjelang tahun baharu ini.

Penyelia sebuah stesen minyak di sini, Rosli Ngelambai berkata stesen minyak akan menjalankan perniagaannya seperti biasa.

“Tiada sebarang notis atau pemberitahuan bahawa ia akan ditutup pada bila-bila masa termasuk 1 Januari ini.

“Setakat ini, saya tidak nampak ‘trend’ orang ramai tergesa-gesa membeli atau mengisi minyak kereta mereka,” katanya.

Pada 25 Disember lalu, Persatuan Pengusaha Stesen Minyak Bumiputera Malaysia (BUMIPEDA) mengeluarkan kenyataan bahawa bekalan minyak dijangka akan ‘kering’ berikutan keputusan kerajaan mengapungkan semula harga minyak secara mingguan bermula 1 Januari.

Menteri Kewangan, Lim Guan Eng pada hari sebelumnya berkata, keputusan mengapungkan semula harga minyak secara mingguan adalah disebabkan kejatuhan harga minyak mentah dunia dan menyebabkan harga bahan api lebih rendah termasuk Petrol RON95.

Sementara itu, Kementerian Perdagangan Dalam Negeri dan Hal Ehwal Pengguna (KPDNHEP) Sabah dalam kenyataannya berkata, pegawainya menjalankan pemeriksaan di 10 stesen minyak di Kota Kinabalu, Kimanis dan Bongawan, Papar, semalam.

“Hasil pemeriksaan di stesen minyak dan semakan terhadap buku stok harian bekalan bahan api mendapati pengusaha stesen minyak sudah mengemas kini rekod belian dan jualan petrol serta diesel masing-masing.

“Bekalan petrol dan diesel mencukupi manakala aktiviti jualan bahan api itu berjalan seperti biasa,” katanya.

Pengarah KPDNHEP Sabah, Georgie Abas, sebelum ini memaklumkan kira-kira 1.23 juta liter diesel dan 1.68 juta liter petrol diedarkan di semua stesen minyak di sekitar bandar raya dan pantai barat negeri ini, setiap hari.

Katanya, notis turut dihantar bagi mengingatkan pengendali stesen minyak supaya tidak menutup stesen atau menghentikan penjualan bahan api itu mengikut Peraturan Akta Kawalan Bekalan 1974.

Pengusaha stesen minyak yang didapati melakukan perkara itu boleh didenda sehingga RM1 juta bagi kesalahan pertama atau RM3 juta bagi kesalahan kedua. – Berita Harian


Ribut, Banjir ‘Ganti’ Jerebu Hujung Bulan Ini -MetMalaysia

KUALA LUMPUR: Selepas kira-kira dua minggu diselubungi jerebu, rakyat negara ini dijangka berdepan dengan fenomena ribut dan banjir kilat sebaik sahaja keadaan udara mula pulih ekoran pertukaran monsun.

Jabatan Meteorologi Malaysia (MetMalaysia) dalam kenyataannya menjangkakan jerebu akan bertambah baik pada minggu depan hingga awal November namun memberi amaran kejadian ribut dan banjir sepanjang tempoh berkenaan.

Ketua Pengarah (MetMalaysia) Jailan Simon berkata dalam tempoh itu, kawasan serantau negara akan menerima tiupan angin dari pelbagai hala dengan kelajuan yang lemah dan berpotensi untuk pembentukan awan ribut petir.

“Semasa fasa peralihan monsun, keadaan cuaca yang lazim berlaku adalah ribut petir berserta hujan lebat dan angin kencang dalam jangka masa yang singkat terutama pada waktu petang dan awal malam di kebanyakan kawasan negeri di pantai barat dan pedalaman Semenanjung, pantai barat Sabah, kawasan barat dan tengah Sarawak.

“Keadaan cuaca ini berpotensi menyebabkan banjir kilat serta kerosakan struktur yang tidak kukuh. Sehubungan itu, cuaca berjerebu yang melanda negara dijangka bertambah baik,” katanya dalam kenyataan, hari ini.

Beliau berkata permulaan fasa itu menandakan berakhirnya Monsun Barat Daya yang telah bermula pada 6 Mei lepas.

Orang ramai dinasihatkan untuk lebih berwaspada ketika tempoh ini dan sentiasa peka dengan ramalan dan amaran cuaca yang dikeluarkan oleh METMalaysia melalui laman web www.met.gov.my, aplikasi myCuaca dan media sosial.- BERNAMA


Pilihan Raya Filipina Semakin Hampir, Hajiji Gesa Keselamatan Ditingkat Di Sabah

KOTA KINABALU: Ketua Menteri Sabah, Hajiji Noor mengarahkan polis meningkatkan pengawasan keselamatan negeri menjelang pilihan raya Presiden di negara jiran, Filipina.

Katanya, beliau mahu polis memantau keadaan dengan lebih rapi, memandangkan isu mengenai tuntutan ke atas Sabah sering menjadi topik hangat calon-calon Presiden negara itu menjelang pilihan raya bagi meraih sokongan pengundi.

“Bahang pilihan raya Filipina yang dijadualkan berlangsung 9 Mei ini perlu dipantau rapi oleh polis, terutama dari Cawangan Khas,” katanya dalam kenyataan hari ini.

Terdahulu, beliau melawat Ibu Pejabat Kontinjen Polis Sabah di Kepayan, di sini. Beliau turut diiringi Setiausaha Persekutuan Sabah, Sarul Bahiyah Abu serta Pesuruhjaya Polis Sabah, Idris Abdullah.

Hajiji berkata, secara keseluruhannya, beliau berpuas hati dengan tahap keselamatan negeri itu.

“Berdasarkan taklimat Idris Abdullah dan pegawai-pegawainya, saya gembira mendengar keselamatan kita berada di tahap terbaik dengan kecekapan pasukan polis,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lantik 6 Ahli Parlimen Dari Sabah Dalam Kabinet Bukti Kerajaan PN Jaga Kepentingan Negeri

TAWAU : Ahli Dewan Undangan Negeri Sabah (ADUN) Apas Datuk Nizam Abu Bakar Titingan menyifatkan keputusan Perdana Menteri Tan Sri Muhyiddin Mohd Yassin melantik enam Ahli Parlimen Sabah dalam Kabinet Persekutuan sebagai menjaga kepentingan negeri ini.

“Saya bersyukur dan mengucapkan terima kasih kepada Perdana Menteri kerana memberikan kepercayaan kepada Ahli Parlimen Sabah untuk mengisi kerusi jemaah menteri Kabinet Persekutuan.

“Pelantikkan itu menunjukkan negeri Sabah juga terus diberi perhatian dan keutamaan oleh kerajaan Perikatan Nasional untuk membawa pembangunan dan kemajuan sosioekonomi rakyat di Sabah,” katanya.

Beliau yang  juga Ketua Penaja Bersatu Tawau berkata rakyat Sabah harus memberikan sokongan yang penuh kepada kerajaan pimpinan Perdana Menteri yang dilihat memberikan komitmen untuk menterjemahkan semangat Perjanjian Malaysia 1963 (MA63).

“Kita percaya melalui portfolio Hal Ehwal Sabah dan Sarawak yang diwujudkan dalam Kabinet Persekutuan akan membentuk dasar dan program yang memberi manfaat secara langsung kepada penduduk Sabah dan Sarawak.

“Saya yakin semua Ahli Parlimen Sabah yang dilantik ini mempunyai integriti yang tinggi, berpengalaman dan mampu membantu kepimpinan Perdana Menteri dalam memberikan kesejahteraan kepada rakyat di negeri Sabah serta kemakmuran negara,” katanya.


73 Mangsa Banjir Di Kota Marudu Dipindah

KOTA MARUDU: Seramai 73 penduduk membabitkan 17 keluarga di Kampung Beliajung, di sini, dipindahkan ke pusat pemindahan sementara (PPS) selepas kediaman mereka dilanda banjir, hari ini.

Sekretariat Jawatankuasa Pengurusan Bencana Banjir Daerah Kota Marudu, Rayner Saimon berkata, kesemua mangsa kini ditempatkan di PPS Dewan Sekolah Kebangsaan (SK) Teritipan.

“Setakat jam 7 malam ini, keadaan Sungai Bandau dan Sungai Bongon berada di bawah paras waspada dan keadaan cuaca juga masih hujan.

“Sebanyak enam kampung terjejas berikutan hujan berterusan sejak awal pagi. Bagaimanapun mangsa yang dipindahkan ketika ini hanya dari Kampung Beliajung,” katanya ketika dihubungi, hari ini.

Beliau berkata, pemantauan sedang dibuat dan operasi menyelamatkan serta memindahkan mangsa sedang dilakukan dan dijangka jumlah mangsa akan bertambah.

Dalam perkembangan sama, Pegawai Daerah Kota Marudu, Alexander Yong berkata, berdasarkan maklumat yang diterima, banjir gelombang kedua diisytiharkan berlaku di daerah ini.

“Ia disahkan berikutan paras air mencecah paras bahaya di kawasan Kampung Beliajung bermula jam 6.15 petang tadi.

“Saya mengarahkah agar operasi penyelamatan dan pemindahan mangsa di lapangan dilakukan segera manakala PPS dibuka serta-merta,” katanya.

Alexander yang juga Pengerusi Jawatankuasa Bencana (Banjir) Daerah Kota Marudu berkata, Bilik Gerakan Bencana Daerah Kota Marudu turut dibuka dan semua petugas jabatan diminta bertugas mengikut jadual yang telah ditetapkan.

“Semua PPS dibenarkan dibuka sesuai situasi dari laporan di lapangan. PKOB Banjir (Kota Marudu) telahpun diaktifkan sebelum ini dan secara rasminya digerakkan sepenuhnya,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Suspek Pecah Rumah Ditahan Selepas Polis Lepaskan Tembakan

KOTA KINABALU: Polis melepaskan empat das tembakan dalam usaha memberhentikan sebuah kenderaan dipandu seorang lelaki yang disyaki terbabit beberapa kes pecah rumah dalam kejadian di Batu 10, Jalan Tuaran Lama, Manggatal, semalam.

Kejadian jam 5.30 petang itu suspek berumur lingkungan lewat 30-an diarah berhenti oleh sepasukan polis di kawasan Inanam untuk tujuan pemeriksaan kerana disyaki terlibat beberapa kes pecah rumah di daerah ini.

Bagaimanapun, suspek yang memandu kereta jenis Proton Preve sebaliknya memecut laju kenderaan ke arah pekan Manggatal.

Ketika di lokasi kejadian, keadaan jalan yang sesak menyebabkan suspek melanggar beberapa kenderaan untuk melarikan diri.

Melihat situasi itu anggota polis terpaksa melepaskan empat das tembakan ke arah tayar kenderaan suspek menyebabkan proton itu terbabas dan berhenti.

Suspek yang dikenali sebagai Boy kemudian keluar daripada kenderaan dan cuba melarikan diri namun berjaya dihalang.

Ketika hendak ditahan, suspek bertindak agresif cuba melawan tetapi gagal sebelum dia diberkas.

Pemangku Ketua Polis Daerah Kota Kinabalu, Superintendan George Abd Rakman ketika dihubungi mengesahkan kejadian itu dan siasatan lanjut sedang dilakukan.

Beliau berkata suspek disyaki terlibat dalam beberapa kes pecah rumah di daerah ini dan ditahan bagi siasatan lanjut.


Pejabat Akhbar Ketua Menteri Nafi Kelewatan Agih Bakul Makanan Disebabkan Ketidakcekapan

KOTA KINABALU, 15 Nov : Pejabat Akhbar Ketua Menteri hari ini menafikan hantaran yang tular menerusi media sosial bahawa Ketua Menteri Datuk Hajiji Noor mendakwa kelewatan serahan bantuan bakul makanan COVID-19 di Sabah berpunca daripada ketidakcekapan penjawat awam.

Menurut kenyataan pejabat itu, hantaran tersebut yang ditularkan menerusi semua platform media sosial dan disertakan dengan gambar Hajiji merupakan berita palsu.

Menurut kenyataan itu, hantaran tersebut berniat jahat untuk memburukkan dan melemahkan kerajaan negeri Gabungan Rakyat Sabah yang baru dibentuk serta pemimpinnya.

“Ketua menteri tidak pernah mengeluarkan kenyataan sedemikian, sebaliknya beliau sangat menghargai kerja keras oleh semua pihak yang terlibat dalam memerangi COVID-19 serta mereka yang menghulurkan bantuan kepada golongan yang terkesan oleh penguatkuasaan Perintah Kawalan Pergerakan,” demikian menurut kenyataan itu.

Menurut kenyataan tersebut, satu laporan akan dibuat kepada pihak berkuasa agar tindakan sewajarnya dapat diambil terhadap mereka yang menghasilkan dan menyebarkan berita palsu itu. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PPM Tahan 12 PATI Masuk Ke Sabah

TAWAU: Pasukan Polis Marin (PPM) menahan 12 pendatang asing tanpa izin (Pati) dalam serbuan di sebuah ladang sawit di Batu 8, Jalan Tinagat, Tawau, semalam.

Serbuan jam 10.30 malam itu dilakukan sepasukan anggota PPM menerusi Ops Gelora Khas susulan maklumat dan risikan berkaitan kemasukan Pati di kawasan berkenaan.

Pegawai Pemerintah PPM Wilayah Empat Tawau Deputi Superintendan Mohd Nazari Ismail berkata, kesemua Pati warga Indonesia terbabit dipercayai baru mendarat dan cuba menyusup masuk ke daerah ini secara haram.

Menurutnya, mereka terdiri daripada lima lelaki dan lima wanita termasuk pasangan suami isteri serta dua kanak-kanak perempuan berumur antara dua hingga 45 tahun.

“Siasatan awal mendapati ladang sawit terbabit disyaki dijadikan sebagai lokasi transit bagi Pati bersembunyi sebelum mereka dibawa oleh tekong darat untuk bekerja di ladang sekitar daerah ini.

“Siasatan lanjut mendapati semua imigran berkenaan tidak memiliki sebarang dokumen perjalanan atau pengenalan diri yang sah untuk berada di negara ini,” katanya dalam kenyataan media, hari ini.

Mohd Nazari berkata, kesemua Pati terbabit dibawa ke Markas Operasi PPM Tawau untuk siasatan lanjut.

“Kes disiasat mengikut Seksyen 6(3) Akta Imigresen 1959/63 (Akta 155) dan jika sabit kesalahan, boleh didenda tidak lebih daripada RM10,000 atau penjara tidak lebih lima tahun atau kedua-duanya sekali dan boleh dikenakan tidak lebih daripada enam kali sebatan,” katanya.- HMetro


Kanak-Kanak Diselamatkan Selepas 3 Hari Bersendirian Dalam Kereta Di Penampang

3 hari ‘tinggal’ dalam kereta tersadai, mana keluarga Sarah?

PENAMPANG: Seorang kanak-kanak yang dipercayai bersendirian dalam sebuah kenderaan sejak tiga hari lalu di Taman Suria, di sini, diselamatkan orang awam, hari ini.

Kanak-kanak dalam lingkungan usia 10 tahun dikenali sebagai Sarah itu kemudian dibawa orang awam ke Balai Polis Penampang untuk mendapatkan bantuan.

Ketua Polis Daerah Penampang, Mohd Haris Ibrahim, berkata kanak-kanak yang tidak mempunyai identiti pengenalan diri itu dipercayai berbangsa Suluk berdasarkan pertanyaan lisan.

“Sesiapa yang mempunyai maklumat atau mengenali penama sila hubungi IPD Penampang di talian 088 712222 atau terus ke Balai Polis Penampang,” katanya ketika dihubungi.

Haris berkata, kerjasama masyarakat diperlukan bagi membantu polis mengesan keluarga atau waris kanak-kanak terbabit.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Tahan Lelaki Tempatan, Rampas Dadah Bernilai RM300,000

KOTA KINABALU: Polis menumpaskan kegiatan pengedaran dadah di sekitar bandar raya ini selepas menahan seorang lelaki dan merampas pelbagai jenis dadah bernilai hampir RM300,000.

Suspek warga tempatan berusia 35 tahun itu ditahan di kawasan parkir Flat Kepayan Ridge, Jalan Hospital Queen Elizabeth (HQE) di sini, pada jam 4.50 petang, Jumaat lalu.

Ketua Polis Daerah Kota Kinabalu, Asisten Komisioner Habibi Majinji berkata, risikan dan intipan yang dijalankan polis dari Jabatan Siasatan Jenayah Narkotik (JSJN) Ibu Pejabat Polis Kontinjen (IPK) Sabah menahan suspek di kawasan berkenaan.

Katanya, hasil soal siasat membawa kepada penemuan pelbagai jenis dadah yang disembunyikan di dalam bonet kenderaan Proton Waja dinaiki suspek.

“Antara dadah yang ditemui iaitu syabu seberat 3,558 gram, ketamin (1,000 gram), serbuk jus (109 paket), ekstasi (746 biji), serbu ekstasi (337 gram), erimin 5 (240 biji) dan 40 batang dadah jenis ‘mushroom’.

“Nilai harga rampasan keseluruhan dadah dianggarkan berjumlah RM280,088 mengikut harga pasaran dadah semasa,” katanya dalam sidang media di Ibu Pejabat Polis Daerah (IPD) Kota Kinabalu, hari ini.

Hadir sama, Ketua Jabatan Siasatan Narkotik IPK Sabah, Asisten Komisioner Ahmad Jefferi Abdullah.

Habibi berkata, semua dadah berkenaan dipercayai dibawa masuk dari negeri jiran melalui jalan darat dan kurier untuk diedarkan kepada pengedar di kawasan sekitar bandar raya ini.

Katanya, semua dadah yang dirampas ini turut berupaya memenuhi permintaan hampir 30,000 penagih dalam satu-satu masa.

“Siasatan juga mendapati suspek tidak mempunyai pekerjaan tetap dan menjadi dalang kepada sindiket pengedaran dadah dengan menghantar bekalan dadah kepada pengedar di dalam dan luar daerah ini.

“Siasatan yang dijalankan, suspek mempunyai rekod kesalahan lampau mengikut Seksyen 6(1) Akta Rumah Judi Terbuka 1953 dan ujian saringan air kencing didapati suspek positif katamine,” katanya.

Menurutnya, kes disiasat mengikut Seksyen 39B Akta Dadah Berbahaya 1952 Seksyen 39A(2) akta sama. – HMetro


Ular Masuk Seluar, Lelaki ‘Paut’ Tiang Tujuh Jam

Uttar Pradesh: Lelaki yang sedang nyenyak tidur terkejut apabila seekor ular tedung memasuki seluarnya.

Dalam insiden di Kampung Sikandarpur, Uttar Pradesh, India itu, lelaki terbabit dilaporkan terpaksa berdiri selama tujuh jam sambil memegang tiang kerana bimbang ular berkenaan mematuknya.

Times Now melaporkan, insiden itu berlaku di penempatan sekumpulan pekerja buruh yang bekerja memasang tiang dan wayar elektrik.

Ketika insiden itu berlaku, lelaki malang Lovekesh Kumar dilaporkan bersendirian di lokasi kejadian manakala rakannya yang lain pulang ke rumah selepas makan malam.

Terdahulu, Lovekesh yang terjaga dari tidur selepas ular tedung itu memasuki seluarnya terpaksa menunggu bantuan rakannya dan dilaporkan berdiri serta berpaut di tiang kerana khuatir reptilia itu mematuknya.

Aksi rakan Lovekesh menanggalkan seluar dan mengeluarkan ular berkenaan menjadi tular di media sosial menerusi perkongsian satu video.

Difahamkan, Lovekesh tidak mengalami sebarang kecederaan dalam insiden berkenaan namun dilaporkan dia keletihan kerana terpaksa berdiri selama tujuh jam sementara rakannya tiba di lokasi kejadian untuk membantunya.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


RON97 naik 3 sen, RON95 dan diesel kekal

PUTRAJAYA: Harga runcit petrol RON97 naik tiga sen kepada RM2.46 seliter, manakala RON95 dan diesel masing-masing kekal RM2.08 seliter dan RM2.18 seliter, mulai tengah malam ini.

Kementerian Kewangan memaklumkan, harga runcit produk petroleum yang ditetapkan itu adalah bagi tempoh 9 hingga 15 Mac ini.

“Berdasarkan pengiraan di bawah formula Automatic Pricing Mechanism (APM), harga runcit produk petrol RON95 dan diesel bagi tempoh 9 hingga 15 Mac 2019 sepatutnya adalah RM2.16 seliter dan RM2.38 seliter masing-masing.

“Bagaimanapun, harga runcit produk petrol RON95 dan diesel bagi tempoh berkenaan dikekalkan pada paras RM2.08 dan RM2.18 seliter, berikutan keputusan Jemaah Menteri untuk menyekat kenaikan harga runcit produk petroleum demi mengurangkan bebanan kewangan rakyat,” katanya dalam satu kenyataan, hari ini.

Kementerian Kewangan berkata, kerajaan akan terus komited dalam melaksanakan dasar penstabilan harga runcit produk petroleum yang memberi manfaat kepada rakyat.

Minggu lalu, harga runcit RON97 naik lima sen kepada RM2.43 seliter, manakala RON95 dan diesel kekal, masing-masing RM2.08 seliter dan RM2.18 seliter. – Berita Harian


Tawau Menjadi Destinasi Pertama Himpunan Gelombang Biru PRU15

TAWAU: Daerah Tawau bakal menjadi destinasi pertama Himpunan Gelombang Biru bagi meneruskan momentum Konvensyen Barisan Nasional Sabah yang berlangsung di ITCC, kelmarin.Perkara itu dimaklumkan oleh Adun Tanjung Batu, YB Andi Muhammad Suryady bin Bandy dalam satu kenyataan yang dikeluarkan semalam.“Tawau akan menjadi destinasi pertama Himpunan Gelombang Biru sebagai satu isyarat kepada rakyat, bahawa BN bersedia menggalas tanggungjawab mentadbir negara secara mutlak setelah lebih 4 tahun masa disia-siakan melayani fitnah dan janji kosong” katanya. Membawa tema Kemakmuran dan Kestabilan, Konvensyen BN Sabah dilihat sebagai satu platform yang berjaya meniup semangat ahli UMNO semalam yang turut menyaksikan lebih 5,000 ahli dan pemimpin menghadiri perhimpunan tersebut.“Tawaran BN ini sudah semestinya demi kestabilan dan kemakmuran Malaysia” Tambahnya. Himpunan Gelombang Biru yang akan diadakan di setiap zon seluruh Sabah menggambarkan BN Sabah sedang menyiapkan jentera parti menjelang Pilihan Raya Umum ke 15 yang dijangka diadakan pada penghujung tahun ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PRN Sabah: Pengundi Mesti Pilih Barisan Nasional

KOTA KINABALU: Pengundi perlu menyokong calon Barisan Nasional (BN) dalam pilihan raya negeri (PRN) supaya tidak menyesal kali kedua kerana memberi peluang kepada kerajaan pimpinan Parti Warisan Sabah (WARISAN), sebelum ini.

Presiden UMNO, Datuk Seri Dr Ahmad Zahid Hamidi, berkata tiada parti selain BN yang mencatatkan rekod terbaik dalam membangunkan negeri Sabah.

Beliau berkata, rekod BN yang memerintah di Sabah sebelum ini, rekod terbaik berikutan banyak pembangunan dibuat.

“Namun kerana fitnah, kita lihat rakyat Sabah terpengaruh dan menyesal apabila kerajaan (lain) mengambil alih tampuk pemerintahan.

“Kita tahu selama dua tahun ini banyak masalah dihadapi kerajaan negeri sekarang, sedangkan Sabah negeri yang berpotensi untuk dibangunkan ekonominya.

“Sabah harus diperintah semula oleh Sabah. Tidak pernah dalam sejarah, kita memberi kuasa autonomi dan kini BN memberi autonomi sepenuhnya kepada Sabah untuk memilih calon.

“Malah jika kita cukup kerusi, kita akan bagi mereka pilih siapa yang jadi ketua menteri,” katanya.

Beliau berkata demikian ketika berucap dalam Pelancaran Jentera BN PRN Sabah, di sini, hari ini.

Hadir sama Timbalan Presiden UMNO, Datuk Seri Mohamad Hasan, Pengerusi Badan Perhubungan UMNO Sabah, Datuk Seri Bung Moktar Radin dan Setiausaha Agung BN, Tan Sri Annuar Musa.

Ahmad Zahid berkata, BN bekerja keras untuk memenangi PRN Sabah bukan kerana wang, sebaliknya ingin menebus kembali maruah.

“Kita bekerja bukan kerana wang ringgit tetapi ingin menebus kembali maruah kita, selepas pilihan raya umum (PRU) lepas.

“Kita punya kekangan dan kekurangan namun dalam kekurangan ini, kita perlukan jentera bergerak tapi saya yakin semangat mereka ini cukup tinggi, walaupun terlalu banyak ujian dihadapi,” katanya.

“Selain itu, kita juga berharap seboleh-bolehnya kita bersaing satu lawan satu,” katanya.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


202 Orang Dikuarantin Termasuk Individu Yang Masuk Ke Tawau Secara Haram

TAWAU: Seramai 202 orang masih dikuarantin di Institut Pendidikan Guru (IPG) Kampus Tawau sehingga hari ini

Jumlah itu termasuk individu yang masuk ke daerah ini dari negara jiran secara haram menerusi jalan tikus.

Penyelia Pusat Kuarantin IPG Tawau, Kapten (APM) Hussien Mohd Nor berkata, semua mereka masih menjalani tempoh kuarantin secara berperingkat.

“Mereka akan dikeluarkan dari pusat kuarantin ini sebaik saja mendapat kebenaran atau pengesahan dari Pejabat Kesihatan Tawau bahawa keputusan ujian saringan Covid-19 negatif.

“Begitu juga dengan Hotel Marco Polo yang masih menempatkan beberapa individu berkaitan,” katanya, hari ini.

Menurut Hussien, pusat kuarantin akan terus beroperasi sehingga mendapat arahan dari Pusat Kawalan Operasi Bencana (PKOB) Daerah Tawau.

“Walaupun secara amnya kerajaan memutuskan untuk tidak mengenakan kuaratin ke atas mereka yang masuk ke Sabah selepas ini, namun, ia tidak bermakna pusat kuarantin ditutup serta-merta,” katanya.

Terdahulu IPG Kampus Tawau menempatkan individu yang disiasat (PUI) bagi kes Covid-19 termasuk kumpulan tabligh, pelajar universiti dan sebagainya.

Selain Tawau, IPG Kampus Tawau turut dijadikan pusat kuarantin bagi beberapa daerah lain seperti Lahad Datu, Kunak dan Semporna sebelum diserahkan kepada PKOB masing-masing bagi tujuan kuarantin.- BorneoToday


Penumpang Maut Kenderaan Bertembung Motosikal Berkuasa Tinggi

TAWAU: Seorang lelaki maut selepas kenderaan yang dinaikinya jenis Perodua Kancil terbabit kemalangan dengan sebuah motosikal jenis Yamaha di simpang sebuah pasaraya di Merotai tengah hari tadi.

Mangsa berusia dalam lingkungan 30an  tersepit di bahagian tempat duduk penumpang meninggal dunia di lokasi kejadian manakala penunggang motosikal, Muhammad Razali Saaibu, 21, koma dan masih dirawat di Hospital Tawau.

Ketua Polis Daerah Tawau, Asisten Komisioner Peter Umbuas berkata dalam kejadian pukul 12.30 tengah hari itu, penunggang motosikal sedang dalam perjalanan menghala ke rumahnya di Lorong Seri Delima manakala pemandu dan mangsa dari arah Kalabakan menuju ke bandar Tawau.

“Apabila tiba di tempat kejadian, pemandu Perodua Kancil secara tiba-tiba memasuki lorong di sebelah kanan menyebabkan penunggang dari arah hadapan tidak dapat mengelak  dan melanggar bahagian penumpang hadapan.

“Akibat kemalangan itu penumpang hadapan maut di tempat kejadian manakala penunggang motosikal masih masih koma dan dirawat di wad kecemasan Hospital Tawau. Pemandu tidak mengalami sebarang kecederaan,” katanya dalam kenyataan hari ini.

Beliau berkata pemandu tidak mengenali mangsa dan hanya berjumpa dengan mangsa di Brumas.

“Hasil soal siasat terhadap pemandu, mangsa yang tidak memiliki dokumen pengenalan diri berjumpa dengan pemandu di Brumas dan meminta izin menumpang kenderaan itu ke Merotai.

“Bagaimanapun kita menahan pemandu bagi membantu siasatan berhubung kes itu mengikut Seksyen 41 (1)(A) Akta Pengangkutan Jalan 1987 kerana memandu dalam keadaan cuai,” jelasnya.

Tambahnya setakat ini tiada keluarga atau waris mangsa datang menuntut mayat.

Sementara itu, Jurucakap Pusat Gerakan Operasi, Jabatan Bomba dan Penyelamat Malaysia Sabah berkata pihaknya menerima panggilan pukul 12.03 tengah hari.

Enam anggota dan seorang pegawai bertindak ke lokasi kejadian menaiki dua jentera penyelamat.

Setibanya di lokasi kejadian, pihak bomba menjalankan misi menyelamat mangsa yang tersepit dan disahkan meninggal dunia.

Pasukan Bomba menjalankan pemeriksaan di sekitar kawasan dan operasi tamatkan pukul 1 tengah hari.


Wakil Rakyat Bebas Sokong GRS Perlu Main Peranan Bangunkan Sabah – Bung

KINABATANGAN, 8 Okt : Semua wakil rakyat bebas yang menyokong Kerajaan negeri Sabah dipimpin Gabungan Rakyat Sabah (GRS) perlu memainkan peranan membangunkan negeri itu dan menjaga rakyatnya, kata Timbalan Ketua Menteri Datuk Seri Bung Moktar Radin.

Timbalan Pengerusi I GRS itu berkata Ahli Dewan Undangan Negeri (ADUN) Sindumin Datuk Dr Yusof Yaakob yang bertindak keluar Parti Warisan Sabah (Warisan) serta menyokong GRS pagi tadi tidak terkecuali, dan beliau berharap Yusof dapat membantu kerajaan negeri memberikan khidmat lebih baik kepada rakyat.

“GRS mengalukan wakil rakyat berkenaan untuk bersama dengan kerajaan negeri demi manfaat rakyat. Saya mengucapkan selamat maju jaya kepada YB (Yang Berhormat) berkenaan yang memilih untuk menjadi wakil bebas.

“Mudah-mudahan mereka boleh memainkan peranan yang lebih aktif dan efisien untuk membangunkan rakyat dan juga memberi input yang baik kepada kerajaan,” katanya kepada pemberita selepas merasmikan Program Ceria Ke Sekolah Sabah Electricity Sdn Bhd di sini hari ini.

Bung Moktar yang juga Pengerusi Badan Perhubungan UMNO Sabah, berkata sekiranya terdapat bekas wakil rakyat pembangkang yang ingin menyertai UMNO, pihaknya sentiasa terbuka untuk menerima mereka yang mempunyai keikhlasan untuk menjadi ahli.

Beliau juga berpendapat tindakan beberapa wakil rakyat daripada Warisan untuk meninggalkan parti itu adalah mungkin akibat tidak puas hati terhadap beberapa isu dalaman parti antaranya tindakan  mengembangkan sayapnya ke Semenanjung.

Terdahulu Yusof juga bekas Ketua Penerangan Warisan mengumumkan keluar parti dan menyokong kerajaan negeri ditadbir GRS kerana mahu membantu rakyat di kawasan Sindumin dan Sipitang dalam menyelesaikan pelbagai masalah, selain berusaha membawa pembangunan ke kawasan itu.

Pada Pilihan Raya Umum 2018, Yusof, 66, memenangi kerusi DUN Sindumin dengan majoriti 760 undi dalam saingan tiga penjuru, dan terus mempertahankan kerusi itu pada Pilihan Raya Negeri Sabah ke-16, tahun lepas dengan majoriti 424 undi dalam saingan enam penjuru.

Dengan perkembangan terbaharu itu, Warisan yang memenangi 23 kerusi DUN kini hanya memiliki 20 kerusi setelah ADUN Bugaya Manis Muka Mohd Darah meninggal dunia November 2020 dan ADUN Sebatik Hassan A Gani Pg Amir keluar parti pada Februari lepas. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Negara Catat 20,579 Kes Baharu Covid-19

PUTRAJAYA: Malaysia pada hari ini mencatatkan sebanyak 20,579 kes baharu COVID-19 menjadikan jumlah keseluruhan sebanyak 1,706,089 kes.

Perkara ini dimaklumkan oleh Ketua Pengarah Kesihatan, Tan Sri Dr Noor Hisham Abdullah sekaligus berkongsikan pecahan kes bagi setiap negeri. Selangor terus mencatatkan kes tertinggi dengan 4,591 diikuti Sabah dengan 2,578 kes dan Sarawak 2,522 kes.

Melihat kepada pecahan kes tersebut, terdapat lapan negeri yang mencatatkan ribuan kes.

WP Labuan – 2 (9,806)WP Putrajaya – 48 (5,332)


Bengkel Kenderaan, Kilang Aiskrim Hampir Musnah Terbakar

SANDAKAN: Sebuah bengkel dan kilang aiskrim di Jalan Sedco 9 Mangkalinau Lot 82,  hampir musnah terbakar.

Ketua Jabatan Bomba dan Penyelamat Malaysia Zon Sandakan, Penguasa Bomba Martin Thomas berkata pihaknya telah menerima panggilan kecemasan jam 8.51 pagi melalui talian Malaysian Emergency Response Services 999 (MERS 999) yang melibatkan kebakaran bangunan Bengkel Kenderaan dan sebuah kedai beralamat Jalan Sedco 9, Lot 82 Mangkalinau.

“Pasukan dari Balai Bomba dan Penyelamat Sabah digerakkan ke lokasi kejadian melalui jarak 3 Kilometer daripada Balai Bomba dan Penyelamat Sandakan,” katanya.

Beliau berkata operasi diketuai oleh Ketua Balai Bomba Sandakan Penolong Kanan Penguasa Bomba Jimmy Lagung dengan kekuatan keanggotan 16 anggota penyelamat pelbagai pangkat dan kekuatan logistik iaitu sebuah jentera kecemasan Fire Rescue Tender (FRT), sebuah jentera Water Tanker dan sebuah jentera Emergency Medical Rescue Services (EMRS).

“Menurut Komander Operasi dimana kebakaran melibatkan sebuah bangunan melibatkan sebuah bengkel kenderaan dan Kilang Aiskrim jenis kekal berukuran 150 Kaki x 100 kaki terbakar 80 peratus,” katanya.

Martin berkata operasi pemadaman kebakaran terkawal lebih kurang jam 10.25 pagi dan operasi tamat sepenuhnya pada jam 12.01 tengahari.

“Tiada kecederaan dan kemalangan jiwa dilaporkan dalam kejadian kebakaran yang dipercayai bermula dari bengkel berkenaan,” katanya.

Beliau berkata punca kebakaran dan anggaran kerugian masih dalam siasatan Bahagian Penyiasatan Kebakaran Zon 6 Sabah (Sandakan). – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jangan Biar Sabah Jadi Seperti Lembah Klang – Pakar Kesihatan

KOTA KINABALU: Beberapa pakar kesihatan Sabah menyeru agar kadar vaksinasi bagi negeri itu dipertingkat bagi mengelakkannya berada dalam situasi sama seperti dihadapi Lembah Klang berhubung jangkitan Covid-19 baharu.

Dua pakar dari Universiti Malaysia Sabah (UMS) berkata, menggiatkan program vaksinasi menjadi kunci kepada penurunan jumlah kes yang mencapai tahap tertinggi sebanyak 1,383 semalam.

Dr Kew Seih Teck, pakar perunding pediatrik di Fakulti Sains Perubatan dan Kesihatan UMS juga berkata, Unit Rawatan Rapi (ICU) di hospital negeri perlu menempatkan lebih banyak katil, terutamanya Hospital Queen Elizabeth (QEH) di Kota Kinabalu.

Kew, yang juga pengerusi Persatuan Perubatan Malaysia (MMA) Sabah, berkata, ruang terbuka seperti koridor hospital dilaporkan telah ditukar menjadi wad Covid-19.

Katanya, QEH telah berubah menjadi hospital Covid-19 susulan lonjakan jangkitan dengan Jabatan Kecemasan dan Trauma hanya menerima pesakit Covid-19 yang kritikal.

“Kami berharap dan berdoa agar kami tidak menjadi seperti Lembah Klang,” katanya.

“Kuncinya adalah vaksinasi. Setakat ini, itu satu-satunya bukti bahawa ia dapat mencegah jangkitan termasuk varian Delta atau sekurang-kurangnya, (penyakit) tidak menjadi parah.

“Kami tidak mahu mencapai tahap kami sudah tiada katil ICU untuk merawat pesakit kritikal,” katanya.

Pada 5 Ogos, Ketua Pengarah Kesihatan Dr Noor Hisham Abdullah berkata, lebih 1,000 pesakit Covid-19 dimasukkan ke hospital setiap hari di Lembah Klang.

Katanya, kemasukan ke hospital di Selangor, Kuala Lumpur dan Putrajaya meningkat 33% berbanding hanya dua minggu lalu sekali gus menambah beban kepada sistem kesihatan awam.

Semalam Menteri Kerajaan Tempatan dan Perumahan Sabah Masidi Manjun juga berkata, jumlah kes Covid-19 baharu di negeri berkenaan akan terus meningkat melainkan kadar vaksinasi dipertingkat.

Semalam, jumlah jangkitan baharu meningkat kepada 1,383. Rekod tertinggi sebelumnya adalah 1,379 pada Ahad dan 1,291 kes pada Jumaat, jangkitan harian baharu telah mencapai tahap tertinggi tiga kali dalam tempoh hanya lima hari.

Setakat Isnin, 1,126,645 individu, atau 40.8% daripada populasi dewasa di Sabah telah menerima dos pertama, tetapi hanya 485,880, atau 17.6% daripada populasi menerima dos kedua.

Masidi berkata, kerajaan terus meningkatkan kapasiti vaksinasi Jabatan Kesihatan, namun bekalan vaksin mesti ada dan mencukupi pada setiap masa.

Pakar perubatan kesihatan awam kanan UMS, Dr Yusof Ibrahim, yang juga ketua Unit Kesihatan Awam berkata, liputan vaksinasi di Sabah masih antara yang terendah, namun langkah kerajaan negeri untuk menggiatkan vaksinasi disambut baik.

“Jika kita dapat capai 80% pada Oktober kes akan turun. Kita juga sedang berdepan (penularan) varian Delta, yang lebih mudah dan cepat menular.

“Kami semua bekerja keras untuk mencapai sasaran ini. UMS kini dibuka kepada umum dan (perkhidmatan) kami meliputi 3,000 orang setiap hari. Kami juga mempunyai pasukan bergerak untuk mencapai kawasan luar bandar,” katanya.

Kew juga menyambut baik berita bahawa cabang pelaburan kerajaan negeri, Qhazanah Sabah Group akan membeli 250,000 dos vaksin Sinovac tetapi turut berkata, lebih banyak vaksin diperlukan.

“Kerajaan negeri perlu lebih proaktif dan bekerjasama dengan badan bukan kerajaan (NGO) untuk memperoleh lebih banyak bekalan vaksin, bukan hanya menunggu kerajaan persekutuan.

“Saya percaya jika kita ada iltizam, kita boleh dapat sokongan kewangan. September lalu, cawangan MMA Sabah melancarkan kempen mengumpul dana Covid-19 dan dalam masa tiga bulan, kami berjaya mengumpulkan lebih RM2 juta dalam bentuk wang tunai dan peralatan untuk disumbangkan kepada hospital di Sabah.

“(Kerajaan) negeri sepatutnya boleh buat lebih baik,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


YB Lompat Parti Perlu Kosongkan Kerusi Dan Dibenarkan Bertanding Semula

KUALA LUMPUR: Pindaan undang-undang perlu dilakukan agar kerusi wakil rakyat yang melompat parti dikosongkan dan diundi semula.

Ahli Parlimen Kota Kinabalu Chan Foong Hin berkata undang-undang juga harus dipinda supaya wakil rakyat berkenaan dibenarkan menyertai pilihanraya kecil bagi kerusi itu semula.

Beliau kurang bersetuju dengan jawapan terhadap soalannya daripada Timbalan Menteri di Jabatan Perdana Menteri Mohamed Hanipa Maidin mengenai isu ini di Dewan Rakyat semalam.

Chan berkata beliau mencadangkan agar Perkara 10 Perlembagaan Persekutuan dipinda agar undang-undang anti lompat parti boleh dibuat.

Turut dicadang ialah penghapusan Perkara 48(6) Perlembagaan Persekutuan supaya seseorang wakil rakyat tidak dilucut hak untuk bertanding semula di kawasannya selama lima tahun jikalau meletak jawatan sebagai wakil rakyat.

“Saya berpegang kepada tiga prinsip iaitu kedaulatan rakyat di bawah sistem demokrasi berparlimen, rakyat berhak memilih wakil mereka; wakil rakyat harus berpegang kepada akauntabiliti dan bertanggungjawab kepada pengundi; namun, wakil terpilih juga mempunyai kebebasan berpersatuan,” katanya.

“Dengan demikian, sesiapa yang lompat wajar kosongkan kerusinya untuk pemilihan semula dan dia tidak dilucut hak untuk bertanding semula,” tambahnya.

Semalam, Mohamed Hanipa memberitahu Chan bahawa undang-undang anti lompat parti bertentangan dengan ketetapan Mahkamah Persekutuan pada tahun 1992.

Beliau merujuk kepada kes di Kelantan pada awal 1990an di mana dua ahli dewan undangan negeri dari Semangat 46 melompat masuk Umno.

Penguatkuasaan undang-undang anti lompat parti kerajaan negeri Kelantan ketika itu menyaksikan Nordin Salleh dan Wan Mohamed Najib Wan Mohamed dilucut sebagai Adun dan kedua mereka kemudian kalah dalam pilihanraya kecil bagi kerusi masing-masing.

Namun Mahkamah Persekutuan memutuskan pelucutan jawatan mereka sebagai Adun Kelantan bertentangan dengan Perlembagaan Persekutuan dan mereka kekal menjadi Adun.

“Kita sedar terdapat keperluan bagi undang-undang anti lompat parti terutamanya di Sabah tetapi kita tertakluk kepada keputusan Mahkamah Persekutuan 1992,” katanya.

Bagaimanapun, Chan berkata undang-undang membolehkan wakil rakyat yang meletak jawatan untuk bertanding semula hanyalah terpakai bagi mereka yang melompat parti tetapi bukan mereka yang dilucutkan jawatan akibat kesalahan jenayah dan lain-lain.-SabahNewsToday


COVID-19: 3,306 Kes Baharu, Sabah Antara Catat Kes Tertinggi

PUTRAJAYA: Kes baharu hari ini 3,306 kes dengan 4 lagi kematian. Kes tertinggi dilaporkan di Selangor, Sabah, Johor, KL dan Melaka. Daripada jumlah tersebut, hanya 7 kes import dan 3,299 merupakan kes tempatan. Jumlah kumulatif kes positif kian meningkat iaitu 161, 740 kes.

Sehingga hari ini, 18 Januari 2021, sebanyak 2,293 kes sembuh telah dilaporkan. Ini menjadikan jumlah kumulatif pesakti telah sembuh meningkat kepada 122,344 kes.

Justeru itu, jumlah kes aktif meningkat kepada 38, 791 di seluruh negara. Daripada jumlah tersebut, 226 kes dirawat di Unit Rawatan Rapi (ICU) termasuklah 94 pesakit memerlukan bantuan penafasan.

Dukacita dimaklumkan bahawa hari in terdapat empat kematian dilaporkan. Ini menjadikan jumlah kumulatif kes kematian meningkat kepada 605 kes.

Daripada infografik ini menunjukkan Selangor mencatat jumlah kes positif tertinggi setakat hari ini iaitu 1, 213 diikuti dengan Sabah iaitu 432 kes. Selain itu, Johor juga mencatat jumlah kes positif tertinggi iaitu 329 dan Wilayah Persekutuan Kuala Lumpur dengan 250.

Bagi negeri lain juga dilaporkan kian meningkat dari semasa ke semasa.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


DUN Sabah sokong pinda Perlembagaan Persekutuan

KOTA KINABALU: Persidangan Dewan Undangan Negeri (DUN) Sabah malam ini, sebulat suara menyokong usul tergempar supaya pindaan Perkara 1 (2) Perlembagaan Persekutuan dibawa semula ke Parlimen secepat mungkin.

Ahli Dewan Undangan Negeri (ADUN) Karanaan, Datuk Masidi Manjun membawa usul itu jam 9.45 malam tadi, sebelum Speaker DUN Sabah, Datuk Syed Abas Syed Ali membenarkan usul itu dibahaskan oleh wakil rakyat.

Empat ADUN termasuk Ketua Menteri, Datuk Seri Mohd Shafie Apdal membahaskan usul itu selain, Ahli Dewan Undangan Negeri (ADUN) Tambunan, Datuk Dr Jeffrey Kitingan; ADUN Kemabong, Jamawi Jaafar dan ADUN Matunggong, Juwita Majungki, dengan semuanya menyokong usul berkenaan.

Terdahulu, Masidi dalam usulnya itu berkata, pindaan untuk mengembalikan peruntukan asal perkara itu adalah tuntutan utama rakyat Sabah sejak dahulu sama ada di DUN Sabah atau Dewan Rakyat.

“Saya fikir dewan ini perlu nyatakan dengan tegas dan bersatu padu tanpa mengira pandangan politik kita bahawa apabila bercakap untuk menuntut hak kita dengan satu suara.

“Secara simboliknya saya kemukakan usul ini sebagai cerminan kehendak rakyat Sabah bahawa kita mahu perkara itu dipinda. Usaha berterusan perlu dibuat bagi merealisasikan hasrat rakyat Sabah,” katanya.

Dalam sidang medianya, Mohd Shafie berkata, DUN Sabah perlu menyokong pindaan Perkara 1 (2) Perlembagaan Persekutuan untuk membolehkan perkara itu dapat dikemukakan kepada Perdana Menteri.

“Perkara ini penting dan perlu disokong di peringkat DUN bagi memenuhi kehendak pihak tertentu. Ini menunjukkan bahawa pandangan kita sudah pun diutarakan dan kita bahaskan dalam sidang DUN.

“Sehubungan itu, kita berharap ia dapat diberi perhatian sebaik mungkin oleh Perdana Menteri (Tun Dr Mahathir Mohamad),” katanya.

Rang Undang-Undang (RUU) Perlembagaan Persekutuan (Pindaan) 2019, tidak dapat diluluskan di Dewan Rakyat, baru-baru ini kerana kerajaan gagal memperoleh sokongan dua pertiga Ahli Parlimen untuk meminda Fasal 2 Perkara 1 Perlembagaan apabila 138 daripada 221 wakil rakyat menyokong pindaan itu, manakala 59 orang berkecuali.

Sementara itu, sidang DUN Sabah malam ini turut meluluskan dua RUU iaitu Enakmen Majlis Ugama Islam Negeri Sabah (pindaan) 2019 dan Enakmen Mahkamah Syariah (pindaan) 2019, dengan kedua-duanya berkuatkuasa pada 20 Mei ini.

Terdahulu dalam penggulungannya, Mohd Shafie berkata, kajian Perjanjian Malaysia 1963 (MA63) dijangka siap dalam tempoh enam bulan iaitu pada Jun ini.

“Mesyuarat Penyediaan Laporan Interim MA63 akan diadakan di Sabah dalam masa terdekat iaitu pada 22 hingga 24 April ini dan Laporan Penuh MA63 akan disiapkan pada bulan yang sama (Jun),” katanya. – Berita Harian


WARISAN Tolak Kerjasama Dengan Parti Terlibat Rasuah

KOTA KINABALU: Timbalan Presiden Parti Warisan Sabah (Warisan) Datuk Darell Leiking tidak menyokong idea untuk bekerjasama dengan kerajaan korupsi yang telah dikalahkan dalam Pilihan Raya Umum ke-14 (PRU14) lalu.

Beliau menegaskan idea untuk bekerjasama  semula dengan kerajaan rasuah itu adalah sesuatu yang tidak akan diterima atau dipertimbangkan.

“Kerajaan Barisan Nasional (BN) telah tumbang selepas lebih 60 tahun memerintah. Ini dapat dilakukan kerana rakyat dan pemimpin pembangkang pada masa itu, Pakatan Harapan dengan kerjasama Warisan berjaya menumbangkan BN,” katanya dalam satu kenyataan, di sini hari ini.

Menurutnya, PH merupakan kerajaan yang diberi mandat oleh rakyat jadi berikan kepercayaan kepada PH dan Warisan untuk berkhidmat untuk rakyat.

Sementara itu, Setiausaha Agung Warisan, Datuk Loretto Padua Junior berkata, Warisan konsisten dengan pendirian parti itu sejak hari pertama lagi dalam menyokong kepimpinan Perdana Menteri Interim, Tun Dr. Mahathir Mohamad.

Katanya, Warisan tidak akan sesekali membelot sokongan rakyat yang telah menolak BN dalam pilihan raya umun lalu.

Kenyataan itu dibuat kedua-dua pemimpin berikutan tindakan Presiden Parti Pribumi Bersatu Malaysia (Bersatu) Tan Sri Muhyiddin Yassin yang ingin bekerjasama dengan UMNO, PAS dan Gabungan Parti Sarawak (GPS) dalam satu pakatan politik baharu.

Muhyiddin yang dicalonkan sebagai Perdana Menteri kelapan berkata, beliau kini mengetuai Perikatan Nasional ke Istana Negara untuk mendapatkan perkenan Yang di-Pertuan Agong (YDPA).

“Kami semua dari Perikatan Nasional, semua orang yang anda lihat di sini, akan pergi ke Istana Negara dengan dokumen ini yang kami bawa.

“Hasrat kami adalah untuk melakukan yang terbaik untuk menyelamatkan negara daripada keadaan yang sedang berlaku sekarang,” katanya dalam satu sidang media di Kuala Lumpur.


Covid-19: Bayi Dijangkiti Menerusi Rahim Ibu

Stockholm: Bayi yang baru dilahirkan di sini disahkan positif Covid-19 selepas dipercayai mendapat jangkitan menerusi rahim ibunya.

Berdasarkan laporan jurnal perubatan Sweden, Dagens Medicin, kes sedemikian adalah pertama yang direkodkan di negara terbabit.

Ketua Pembedahan Pediatrik dan Penjagaan Neonatal Skane University Hospital Elisabeth Olhager berkata, bayi berkenaan kini menerima rawatan di kemudahan kesihatan di selatan Malmo.

Menerusi pemeriksaan sebelum proses kelahiran, beliau berkata, ibu bayi terbabit disahkan positif jangkitan Covid-19, namun anaknya sehingga kini tidak menunjukkan sebarang gejala yang lazimnya berlaku pada kanak-kanak seperti batuk, demam atau kelesuan.

Sehubungan itu, katanya, tiada keperluan untuk mengubah rutin harian di hospital berkenaan, meskipun wujud kes jangkitan sedemikian membabitkan bayi yang baru lahir.

“Setakat dalam pengetahuan saya, lebih banyak kelahiran dicatatkan di wilayah Stockholm dan tempat lain yang mana ibunya positif Covid-19 tetapi tiada jangkitan terhadap anak.

“Oleh itu, saya tidak rasa kita perlu membuat apa-apa perubahan terhadap rutin harian hospital, hanya kerana satu kes ini,” katanya.

Kes sedemikian dianggap jarang berlaku dalam konteks antarabangsa, memandangkan hanya beberapa orang bayi dilaporkan mendapat jangkitan selepas dilahirkan.

Kajian terbitan jurnal perubatan, Kesihatan Remaja & Kanak-Kanak Lancet, pada Julai lalu menjelaskan pemerhatian terhadap 116 ibu mengandung mendapati tiada jangkitan Covid-19 terhadap bayi direkodkan ketika dalam proses kandungan.- Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pocong dah kena tangkap!

JAKARTA: Misteri kemunculan hantu pocong yang menakutkan penduduk di daerah Mulyoharjo, Pemalang, Jawa Tengah sejak beberapa hari lalu akhirnya terbongkar selepas polis menangkap seorang remaja berusia 15 tahun yang memakai kain putih.

Kompas.com melaporkan, remaja itu yang hanya dikenali sebagai Am, memakai kain putih seperti pocong dan menakutkan penduduk yang mengerjakan solat tarawih sehingga menjelang sahur.

Ketua Polis Pemalang, Ketut Mara berkata, pihak polis sebelum ini menerima laporan daripada penduduk selepas pocong berkenaan dilihat berkeliaran di satu jalan raya sejak beberapa hari lalu.

“Berdasarkan laporan itu, polis Pemalang dan unit Sabhara melakukan rondaan dan menemui ‘hantu’ itu di jalan raya pada awal pagi semalam ketika cuba menakut-nakutkan orang ramai.

“‘Hantu’ itu cuba melarikan diri tetapi kami berjaya tahan. Selepas diperiksa kami dapati ‘hantu’ itu adalah seorang remaja berusia 15 tahun yang menyamar.

“Remaja itu tidak didakwa sebaliknya diberi nasihat dan teguran memandangkan dia di bawah umur,” kata Ketut, sambil menambah tindakan remaja itu boleh membahayakan pemandu.

Ketika ditanya pemberita, remaja itu mengaku dia sengaja berpakaian seperti pocong untuk suka-suka.

“Saya menyesal dan berjanji tidak akan melakukannya lagi,” katanya. – Agensi


Sekatan Keluar, Masuk Sabah Bermula 12 Oktober Ini

PUTRAJAYA: Kerajaan akan mengenakan sekatan perjalanan dari Sabah dan ke Sabah membabitkan pergerakan dari Semenanjung, Sarawak dan Labuan bermula 12 Oktober hingga 25 Oktober ini.

Menteri Kanan (Keselamatan), Datuk Seri Ismail Sabri Yaakob, berkata bagaimanapun terdapat pengecualian khas diberikan kepada kes-kes tertentu seperti kecemasan, kematian atau perkhidmatan perlu (essential service).

“Individu yang mahu keluar dari Sabah perlu mendapatkan kebenaran dari Polis Diraja Malaysia (PDRM) sebelum melakukan perjalanan. Mereka juga perlu menjalani ujian saringan COVID-19 oleh KKM setibanya di pintu masuk destinasi masing-masing,” katanya dalam kenyataan di sini hari ini.

Bagi pergerakan masuk ke Sabah, Ismail Sabri berkata kebenaran hanya diberikan kepada rakyat Sabah yang memegang MyKad kod H, pasangan kepada rakyat Sabah yang memiliki pas Imigresen sah tempoh yang dikeluarkan oleh Jabatan Imigresen di Sabah atau bukti perkahwinan dan sijil lahir anak.

“Selain itu, pekerja bidang perkhidmatan perlu (essential service) yang mempunyai pas Imigresen Malaysia sah tempoh yang dikeluarkan oleh Jabatan Imigresen di Sabah, pelajar bukan rakyat Sabah yang mempunyai kad atau pas pelajar daripada Jabatan Imigresen di Sabah.

“Anggota Perkhidmatan Awam Persekutuan yang berkhidmat di Sabah perlu mendapatkan cop seksyen 66(1)(d) Akta Imigresen 1959/63 di pejabat Imigresen Sabah setelah masuk negeri berkenaan,” katanya.

Kebenaran untuk memasuki Sabah turut diberikan kepada pemastautin tetap Sabah yang memiliki MyPR kod H atau Kad Permit Masuk atau endosmen permit masuk dalam pasport.

“Mereka hendaklah membuat permohonan kepada Jabatan Ketua Menteri melalui Pejabat Hal Ehwal Dalam Negeri dan Penyelidikan untuk pertimbangan.

“Mereka yang juga akan menjalani ujian saringan COVID-19 oleh KKM setibanya di pintu masuk destinasi masing-masing. Saringan COVID-19 oleh KKM turut dilaksanakan setibanya di pintu masuk destinasi masing-masing,” katanya.

Ismail Sabri berkata sebarang pertanyaan lain boleh diajukan kepada kepada Bilik Gerakan Bencana Negeri Sabah di talian 088-369434.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


“Bapa Saya Dibunuh” – Abdullah Mursi

KAHERAH – Anak lelaki bekas Presiden Mesir, Mohammed Mursi mendakwa Presiden Abdel Fattah al-Sisi dan beberapa individu lain ‘membunuh’ bapanya.

Menerusi Twitter kelmarin, Abdullah menamakan bekas Menteri Dalam Negeri, Mahmoud Tawfiq dan Magdy Abdel Ghaffar, hakim Shirin Fahmy, Shaaban al-Shami dan Ahmed Sabry serta Peguam Negara, Nabil Sadek dan Ketua Perkhidmatan Risikan, Abbas Kamel yang digelar sebagai ‘rakan kongsi’ al-Sisi dalam pembunuhan bapanya.

Mursi yang digulingkan dalam rampasan kuasa pada 2013 dilaporkan meninggal dunia selepas jatuh pengsan di dalam kandang kaca kalis bunyi ketika perbicaraan di Kaherah atas dakwaan melakukan pengintipan pada Isnin lalu.

Kematian pemimpin Gerakan Ikhwanul Muslimin yang menjadi presiden pertama dilantik menerusi proses demokrasi pada 2012 itu didakwa banyak pihak termasuk kumpulan hak asasi manusia dan pemerhati bebas sebagai bermotifkan politik.

Pemergian beliau turut mengejutkan banyak pihak dan hanya beberapa negara termasuk Malaysia menzahirkan ucapan takziah.

Negara antarabangsa lain hanya berdiam diri.Presiden Turki, Recep Tayyip Erdogan yang juga sekutu kuat Mursi menggesa kerajaan Mesir dibicarakan di mahkamah antarabangsa atas kematian pemimpin demokrasi terbabit.

“Mursi pengsan selama 20 minit dan pihak berkuasa langsung tidak membantu beliau. Saya tidak percaya ia adalah kematian biasa. Mursi telah dibunuh.

“Kami akan mengikuti perkembangan isu tersebut dan akan memastikan Mesir dibicarakan atas kematian Mursi,” katanya yang turut menggesa Pertubuhan Kerjasama Islam (OIC) untuk bertindak.

Selepas kematian Mursi, Menteri Dalam Negeri, Mejar Jeneral, Mahmoud Tawfiq melarang lawatan keluarga ke atas beberapa tahanan untuk tempoh yang belum ditetapkan.

Difahamkan, keputusan itu dibuat sebagai langkah untuk mengatasi tekanan antarabangsa yang semakin meningkat.

Dalam satu kenyataan, Penyelarasan untuk Hak Asasi dan Kebebasan Mesir memberi amaran keputusan melarang lawatan keluarga itu bertentangan dengan undang-undang antarabangsa dan negara terbabit. – Agensi


82.5% Populasi Dewasa Lengkap Dua Dos Vaksin Covid-19

KUALA LUMPUR: Sebanyak 82.5 peratus atau 19,311,563 individu daripada populasi dewasa di negara ini telah lengkap menerima suntikan vaksin COVID-19 setakat semalam.

Berdasarkan perincian yang dikongsi menerusi portal COVIDNOW hari ini, Kementerian Kesihatan (KKM) memaklumkan sebanyak 93.6 peratus atau 21,903,061 individu daripada populasi dewasa telah menerima sekurang-kurangnya satu dos suntikan vaksin.

Selain itu, seramai 25,326 atau 0.8 peratus daripada populasi remaja berusia 12 hingga 17 tahun telah melengkapkan suntikan vaksin setakat semalam.

Bagi kedua-dua populasi, sebanyak 273,373 dos suntikan vaksin turut diberikan semalam melibatkan 116,881 dos pertama dan 156,492 dos kedua menjadikan jumlah keseluruhan pemberian dos vaksin sebanyak 41,847,256 menerusi Program Imunisasi COVID-19 Kebangsaan (PICK).

PICK dilancarkan pada 24 Feb lepas bagi memberikan vaksinasi untuk membendung pandemik COVID-19 di seluruh negara.

Sementara itu, sebanyak 250 kes kematian akibat COVID-19 dicatatkan setakat pukul 11.59 malam tadi (24 Sept), menjadikan jumlah kumulatif kematian kini sebanyak 24,931.

Menurut portal GitHub KKM, jumlah itu merangkumi sembilan kematian sebenar COVID-19 dicatatkan dalam tempoh 24 jam (24 Sept), manakala selebihnya adalah kes kematian tertunggak atau ‘backlog’.

Bagaimanapun, angka itu boleh berubah sekiranya terdapat kes kematian yang dikemas kini.

Berdasarkan graf purata jumlah kes kematian harian sebenar selama tujuh hari pula, sebanyak 91 kes kematian sebenar akibat COVID-19 dicatatkan.

Sebanyak 49 daripada jumlah kematian baharu itu dilaporkan berlaku di luar hospital (BID). – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


ATM Buka Hospital Medan Di Tawau

KUALA LUMPUR: Angkatan Tentera Malaysia (ATM) akan mengaktifkan hospital medan di Tawau, Sabah bagi melaksanakan bantuan sokongan untuk merawat kes selain COVID-19.

Menteri Kanan (Keselamatan), Datuk Seri Ismail Sabri Yaakob, berkata antara fokus hospital medan ATM itu termasuk pembedahan trauma dan kecemasan, wad bersalin dan lain-lain.

Beliau berkata, keputusan itu dibuat susulan pembentangan Kementerian Kesihatan (KKM) dalam sidang khas Majlis Keselamatan Negara (MKN), hari ini, mengenai keperluan menambah kemudahan perubatan bagi menangani situasi di Sabah berikutan jangkaan peningkatan kes positif COVID-19 di negeri itu.

“Hospital medan ini mempunyai 100 katil pelbagai wad dengan kekuatan seramai lapan pegawai perubatan dan 54 lain-lain pangkat, terdiri daripada satu komander, lima doktor pakar, tiga pegawai perubatan dan lain-lain kakitangan.

“Pembukaan hospital medan ATM yang turut memberi tumpuan kepada kes selain COVID-19, maka Hospital Tawau boleh fokus sepenuhnya untuk merawat pesakit COVID-19,” katanya pada sidang media secara maya yang disiarkan secara langsung menerusi Facebook Kementerian Pertahanan, hari ini.

Mengulas lanjut, Ismail Sabri berkata, Tentera Udara Diraja Malaysia (TUDM) juga akan melaksanakan penerbangan secara harian ke Sabah bagi membantu KKM dalam urusan logistik.

Katanya, ia termasuk membawa kakitangan perubatan ke Sabah serta dari Sabah pulang ke Semenanjung, selain membawa sampel saringan ujian calitan ke makmal di Semenanjung.

“Kita dimaklumkan kapasiti makmal berkurangan di Sabah sedangkan saringan begitu banyak di sana.

“Oleh kerana tidak mahu menunggu hasil keputusan ujian calitan ini terlalu lama, kita bersetuju untuk membawa sampel ujian ke makmal di Semenanjung,” katanya.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mayat Wanita Ditemukan Di Kawasan Semak Belakang Hotel Di KK

KOTA KINABALU: Mayat wanita lengkap berpakaian yang ditemukan di kawasan semak berhampiran tangki air di bahagian belakang sebuah hotel di Jalan Bandaran dipercayai bukan warga tempatan.

Ketua Polis Daerah Kota Kinabalu Asisten Komisioner Habibi Majinji berkata perkara itu adalah berdasarkan siasatan awal berikutan pihak polis tidak menemukan sebarang tanda suntikan imunisasi BCG (Bacillus Calmette Guerin) pada badan mangsa.

“Hasil siasatan awal mendapati mangsa berumur dalam lingkungan 30-an berdasarkan keadaan fizikal mayat mangsa yang ditemukan kira-kira jam 8 malam kelmarin.

“Tiada sebarang suntikan BCG ditemukan pada mangsa dan kita percaya mangsa bukan warga tempatan manakala hasil pemeriksaan fizikal menemukan kesan lebam pada bahagian muka dan mata mangsa,” katanya.

Beliau berkata mayat mangsa kini dihantar ke Hospital Queen Elizabeth (HQE1) untuk siasatan lanjut dan beliau menggesa mana-mana pihak yang ada kehilangan ahli keluarga agar membuat laporan di balai polis berdekatan.

“Pihak hospital memaklumkan mangsa meninggal dunia dalam tempoh kira-kira sehari berdasarkan keadaan mayat semasa ditemukan.

“Kita juga masih menunggu laporan siasatan daripada pihak Forensik sama ada terdapat unsur jenayah dalam kematian mangsa atau sebaliknya.

“Setakat ini kita belum mengetahui identiti mangsa dan keadaan fizikal mangsa semasa ditemukan adalah berambut panjang serta lengkap berseluar panjang memakai baju-t, sesiapa yang ada kehilangan ahli keluarga dalam masa terdekat diminta menghubungi pihak polis agar siasatan lanjut boleh dilaksanakan,” katanya.

Tambahnya pihak polis juga akan memanggil saksi yang berada berdekatan lokasi kejadian manakala pihaknya juga sedang menjalankan siasatan lanjut terhadap rakaman Kamera Litar Tertutup (CCTV) berhampiran lokasi kejadian.

Habibi berkata setakat ini kes diklasifikasikan sebagai Kes Mati Mengejut (SDR).

Difahamkan mangsa didakwa sering kelihatan berkeliaran di kawasan berkenaan namun tidak dapat dipastikan sama ada mangsa bekerja atau tinggal di kawasan berkenaan.

Sementara itu dalam perkembangan berasingan polis giat menjalankan siasatan terperinci berkenaan isu membabitkan sekumpulan individu yang meminum bir di sebuah Pusat Kuarantin dan Rawatan Covid-19 Berisiko Rendah (PKRC) di Likas yang tular dalam media sosial.

Habibi berkata kes terbabit kini disiasat mengikut Seksyen 504 Kanun Keseksaan dan usaha mengenalpasti semua pihak terlibat masih dijalankan.

“Setakat ini kita sudah mengenalpasti dua wanita dan enam lelaki dan kita akan panggil kesemua suspek dalam masa terdekat (hari ini) untuk membantu siasatan.

“Orang ramai diminta bertenang, biar pihak polis menjalankan siasatan berkenaan perkara ini dan jangan membuat sebarang spekulasi dan menyebarkan info tidak sahih kepada masyarakat,” katanya. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kedudukan kewangan Sabah pada 2017 adalah baik

KOTA KINABALU, 3 Dis – Kedudukan kewangan kerajaan negeri Sabah pada tahun 2017 adalah baik, menurut Laporan Ketua Audit Negara 2017 Siri 2, yang dikeluarkan hari ini.

Menurut laporan berkenaan, Kumpulan Wang Disatukan Kerajaan Negeri mencatatkan peningkatan sejumlah RM390.64 juta atau 16.2 peratus kepada RM2.80 bilion pada tahun 2017 berbanding RM2.41 bilion pada tahun 2016.

Laporan tersebut menyebut bahawa Akaun Hasil Disatukan negeri Sabah mencatatkan surplus berjumlah RM56.66 juta pada tahun 2017 menjadikan baki terkumpul meningkat kepada RM3.80 bilion atau 1.5 peratus.

“Kutipan hasil juga telah meningkat sejumlah RM444.44 juta atau 12.9 peratus kepada RM3.89 bilion pada tahun 2017,” kata laporan audit berkenaan.

Menurut laporan itu, perbelanjaan mengurus telah meningkat sejumlah RM454.36 juta atau 13.5 peratus  kepada RM3.83 bilion pada tahun 2017.

Pelaburan dalam bentuk simpanan tetap dan deposit negeri Sabah berjumlah RM2.51 bilion, manakala pelaburan di Perbadanan Awam dan Badan Berkanun pada akhir tahun 2017 berjumlah RM6.58 bilion, kata laporan itu.

“Kedua-dua pelaburan tersebut telah memberi pulangan dalam bentuk faedah dan dividen masing-masing berjumlah RM112.67 juta dan RM140.43 juta. Tunggakan bayaran balik Pinjaman Boleh Dituntut telah menurun kepada RM802.32 juta.

“Tunggakan bayaran balik Hutang Awam juga telah menurun kepada RM29.60 juta. Tunggakan hasil telah meningkat sejumlah RM41.10 juta kepada RM534.89 juta pada tahun 2017,” menurut laporan itu.

Laporan audit itu juga menyebut bahawa di bawah Rancangan Malaysia Kesebelas (RMK11) sebanyak 7,270 projek telah dirancang termasuk projek khas/kecil Jabatan Ketua Menteri untuk dilaksanakan oleh 11 Kementerian/Jabatan.

Menurut laporan audit berkenaan, prestasi pencapaian pelaksanaan projek di bawah RMK11 adalah baik dengan 6,525 projek atau 89.7 peratus  telah siap dilaksanakan, sebanyak 587 projek atau 8.1 peratus (sedang dilaksanakan) dan 158 projek atau 2.2 peratus (belum bermula).

“Pencapaian prestasi perbelanjaan pada tahun 2017 adalah RM997.54 juta atau 78.2 peratus  daripada peruntukan semasa yang diluluskan oleh kerajaan negeri,” kata laporan berkenaan.


Tenom Dilanda Banjir, 979 Mangsa Ditempatkan Di 10 PPS

KOTA KINABALU: Tenom menjadi daerah terbaru dilanda banjir, dengan jumlah keseluruhan mangsa di Pusat Penempatan Sementara (PPS) di daerah berkenaan sehingga hari ini seramai 979 mangsa daripada 259 keluarga.

Setakat ini, sembilan PPS di buka di kawasan Dewan Undang Negeri (Dun) Kemabong dan Melalap.

Antaranya PPS Maugus menempatkan seramai 263 orang; PPS Gumisi Ulu (31); PPS Gumisi Laut (64); PPS Labut 1 (118); PPS Lalandang (28)

Bagi PPS Angalor (10); PPS Labut 2 (84); PPS Pantugan Saga (37); PPS Ponotomon (246).

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata, kejadian bencana banjir berlaku di Tenom membabitkan 2 kawasan di Dun Kemabong dan Melalap dengan sembilan PPS telah dibuka untuk menempatkan mangsa banjir.

Katanya, Pusat Kawalan Operasi Bencana (PKOB) di Beaufort juga telah dibuka semula hari ini.

“Pemantauan oleh anggota bomba dan agensi lain kini sedang dilakukan di kawasan terbabit banjir.

“Pasukan bomba sentiasa bersiap sedia memindahkan penduduk sekiranya diperlukan di kawasan-kawasan yang terjejas banjir,” katanya.


Nelayan Sabah Diingat Jangan Turun Ke Laut Musim Tengkujuh

KOTA KINABALU, 8 Ogos: Menteri Pertanian dan Industri Makanan Sabah, Datuk Junz Wong mengingatkan nelayan di negeri ini supaya tidak turun ke laut semasa musim tengkujuh berikutan keadaan angin kencang dan laut bergelora di perairan pada ketika ini, dikhuatiri membahayakan keselamatan mereka.

Beliau berkata, meskipun kesemua nelayan diakui berpengalaman luas dan biasa dengan langkah keselamatan ketika di laut, namun, mereka masih terdedah kepada bahaya ketika keadaan cuaca tidak menentu dan langkah waspada perlu diambil bagi mengelakkan kejadian tidak diingini berlaku.

“Cuaca tidak menentu sekarang dijangka berterusan sehingga hujung minggu ini. Keadaan angin kencang dan laut bergelora adalah berbahaya kepada semua aktiviti perkapalan, bot kecil dan rekreasi termasuk menangkap ikan serta perkhidmatan feri.

“Justeru, para nelayan dinasihatkan supaya peka dengan arahan dan amaran dikeluarkan Jabatan Meteorologi Malaysia mengenai keadaan terkini cuaca sekali gus menjauhi aktiviti di kawasan pantai sebagai langkah berjaga-jaga,” katanya dalam kenyataan, hari ini.

Para pengguna turut dinasihat supaya membuat persiapan awal membeli bekalan ikan terutama bagi yang menyambut Hari Raya Aidil Adha kerana dikhuatiri ikan tidak mencukupi berikutan keadaan cuaca tidak menentu, katanya.


Lesen Kilang Kelapa Sawit Digantung Cemari Sungai Segaliud – JAS Sabah

KOTA KINABALU, 6 Nov” Sebuah kilang kelapa sawit di Segaliud Sandakan digantung lesen selepas didapati menyebabkan pencemaran di Sungai Segaliud.

Pengarah Jabatan Alam Sekitar (JAS) Negeri Sabah Amirul Aripin berkata tindakan itu diambil hasil siasatan dijalankan pada 26 September lalu selepas menerima aduan daripada penduduk kampung yang terjejas.

Katanya hasil siasatan mendapati kilang tersebut membuang sisa buangan kilang ke Sungai Segaliud.

“Kilang itu diambil tindakan gantung lesen dibawah Akta Kualiti Alam Sekeliling 1974 sejak 21  Okotber lepas dan sehingga kini belum dibenarkan untuk beroperasi semula,” katanya ketika ditemui pemberita selepas Seminar Pematuhan akta Kualiti Alam Sekeliling 1974 di sini, hari ini.

Menurutnya terdapat tiga kilang kelapa sawit beroperasi di sepanjang Sungai Segaliud.

Beliau berkata pihaknya akan terus memantau rapi pencemaran di sungai tersebut bersama Jabatan Bekalan Air Negeri Sabah, Pihak Berkuasa Tempatan dan penduduk kampung.

Media sebelum ini melaporkan penduduk kampung mendapati air Sungai Segaliud bertukar kepada warna hitam, selain bangkai ikan dan udang mati timbul di permukaan sungai.